Nyia Kelaese Yɛ Adekilevolɛ Ne Anu Anwodozo | Debiezukoalɛ\nKENGA YE WƆ Afrikaans Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kabuverdianu Kamba Kannada Kekchi Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumule Aneɛ Norwegian Nzema Okpe Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Bɛ Adekilevolɛ kokye, yemɔ a le Kelaese ne.”—MAT. 23:10.\nEDWƐNE: 16, 14\nKɛzi Gyihova lile ye menli ne anyunlu wɔ Dwɔhyua mekɛ zo ɛ?\nDuzu a yɛsukoa yɛfi kɛzi Kelaese lile ɛvoya mɔɔ limoa asafo ne anyunlu la anu a?\nNdelebɛbo boni mɔ ati a ɔwɔ kɛ yɛnyia Kelaese, yɛ Adekilevolɛ ne anu anwodozo ɛnɛ a?\n1, 2. Mɔɔ Mosisi wule la, gyima kpole boni a bɛvale bɛmaanle Dwɔhyua a?\nGYIHOVA zele Dwɔhyua kɛ: “Me sonvolɛ Mosisi ɛwu. Zɔhane ati boɔboa ɛ nwo na ɛ nee Yizilayɛma kɔsɔɔti bɛhɔpɛ Azule Dwɔdan ne bɛhɔ ɔ nzi lɔ azɛlɛ ne mɔɔ mefa meamaa bɛ la azo.” (Dwɔh. 1:1, 2) Nea kɛzi ɛhye le nzenzaleɛ kpole maa Dwɔhyua mɔɔ asɛɛ ɛva ɛvolɛ 40 ɛyɛ Mosisi sonvolɛ la!\n2 Kɛmɔ Mosisi ɛva ɛvolɛ dɔɔnwo ɛli Yizilayɛma anyunlu la ati, ɛnee Dwɔhyua ɛngola ɛnnwu ye saa menli ne balie ye ado nu kɛ bɛ adekilevolɛ a. (Mɛla 34:8, 10-12) Baebolo nwo abɔlɔba bie hanle Dwɔhyua 1:1, 2 anwo edwɛkɛ kɛ: “Wɔ tete ne nee ɛnɛ amuala, tumililɛ mɔɔ bɛdie bɛfi sonla ko asa nu bɛmaa sonla fofolɛ la fa maanle ne banebɔlɛ to esiane nu.”\n3, 4. Kɛzi yɛkola yɛnwu ye kɛ Dwɔhyua nyianle Nyamenle anu anwodozo bɔkɔɔ ɛ, na kpuya boni a yɛbahola yɛabiza yɛ nwo a?\n3 Dwɔhyua ahonle dule, noko wɔ kenle ekyi bie anzi, ɔzile kpɔkɛ. (Dwɔh. 1:9-11) Ɔnyianle Nyamenle anu anwodozo bɔkɔɔ. Baebolo ne ka kɛ, Gyihova luale anwumabɔvolɛ nwo zo maanle Dwɔhyua nee Ye menli Yizilayɛma adehilelɛ. Ɔda ali kɛ anwumabɔvolɛ ɛhye a le Edwɛkɛ ne, Nyamenle belamunli Ralɛ ne.—Ade. 23:20-23; Dwɔn 1:1.\n4 Ɔlua Gyihova moalɛ zo, Yizilayɛma holale bɛlɛle bɛ nwo aze maanle Dwɔhyua wɔ mekɛ mɔɔ Mosisi wule la. Yɛdayɛ noko yɛde mekɛ mɔɔ nzenzaleɛ kpole ɛlɛkɔ zo la anu. Bie a yɛbabiza kɛ, ‘Mekɛ mɔɔ Nyamenle ahyehyɛdeɛ ne ɛlɛkɔ ɔ nyunlu kpalɛ la, asoo yɛlɛ ndelebɛbo kpalɛ mɔɔ ɔti ɔwɔ kɛ yɛnyia Gyisɛse, yɛ Adekilevolɛ ne anu anwodozo ɔ?’ (Kenga Mateyu 23:10.) Suzu kɛzi Gyihova lile ye menli ne anyunlu wɔ tete ne wɔ mekɛ mɔɔ ɛnee nzenzaleɛ ɛlɛkɔ zo la anwo.\nNYAMENLE MENLI MƆƆ BƐDI BƐ NYUNLU BƐAHƆ KEENA\n5. Mɔɔ Dwɔhyua ɛlɛbikye Gyɛleko la, nwane a ɔyiale ye a? (Nea mɔlebɛbo nvoninli ne.)\n5 Mɔɔ Yizilayɛma pɛle Dwɔdan ne la, yeangyɛ, Dwɔhyua nwunle debie mɔɔ ɛnee ɔ nye ɛnla la. Mɔɔ ɔlɛbikye Gyɛleko la, ɔnwunle nrenyia bie mɔɔ ɔlɛ dadeɛ ɔ sa nu la. Kɛmɔ ɛnee Dwɔhyua ɛnze ahenle la ati, ɔbizale kɛ: “Ɛboka yɛ nwo anzɛɛ ɛle kpɔvolɛ?” Mɔɔ nrenyia ne lale ɔ nwo ali la, ɔzinle Dwɔhyua anwo. Ɛnee tɛ awie biala kɛ “[Gyihova] ɛlɔnema ne Safohyenle Kpanyinli” ne mɔɔ yeziezie ɔ nwo kɛ ɔbaboa Nyamenle menli ne la. (Kenga Dwɔhyua 5:13-15.) Baebolo ne ka ye wɔ ɛleka gyɛne kɛ, Gyihova mumua ne a ɛnee ɛlɛtendɛ ahile Dwɔhyua a, noko ɛnee ɔlɛdua ye anwumabɔvolɛ nwo zo kɛ mɔɔ ɛnee ɔta ɔyɛ ye wɔ tete ne la.—Ade. 3:2-4; Dwɔh. 4:1, 15; 5:2, 9; Gyi. 7:38; Gal. 3:19.\n6-8. (a) Duzu ati a ɛnee ɔzɔho kɛ nrɛlɛbɛ biala ɛnle Gyihova adehilelɛ bie mɔ anu wɔ sonla nye zo a? (b) Kɛzi ɛnee nrɛlɛbɛ wɔ adehilelɛ ne mɔ anu yɛɛ ɔle ye mekɛ nu ɛdeɛ ɛ? (Eza nea ɔ bo ɛkɛ edwɛkɛ ne.)\n6 Anwumabɔvolɛ ne maanle Dwɔhyua nwunle mɔɔ ɔwɔ kɛ bɛyɛ na bɛahola bɛali suakpole Gyɛleko azo konim la. Alimoa ne, ɛnee ɔzɔho kɛ nrɛlɛbɛ biala ɛnle adehilelɛ mɔɔ ɔvale ɔmaanle la bie mɔ anu. Kɛ neazo la, Gyihova hanle kɛ, bɛpɛ mrenyia ne mɔ kɔsɔɔti mrenyiazo na ɛnee ɛhye bamaa bɛayɛ bɛtɛɛ wɔ kenle dɔɔnwo anu. Asoo ɛnee ɔle mekɛ kpalɛ mɔɔ ɔwɔ kɛ bɛpɛ mrenyia zɔhane mrenyiazo ɔ?—Mɔl. 34:24, 25; Dwɔh. 5:2, 8.\n7 Bie a Yizilayɛ sogyama ne badwenle kɛzi bɛbabɔ bɛ mbusua nwo bane bɛavi agbɔvolɛ mɔɔ bara bɛ azokoɛleɛ ne anwo la. Noko arɛlevilɛ nu ala, Yizilayɛma dele kɛ bɛdabɛ ti, ‘Gyɛleko amra ɛtoto bɛ sua bɔdenle ne anuhɔlɛ ne mɔ anu.’ (Dwɔh. 6:1) Asoo anwodozo mɔɔ bɛlɛ ye wɔ Nyamenle adehilelɛ nu la ɛnrɛyɛ kpole wɔ mekɛ mɔɔ bɛdele edwɛkɛ ɛhye la ɔ?\n8 Bieko, bɛzele Yizilayɛma kɛ, bɛmmateta Gyɛlekoma, emomu, bɛdia kilikili bɛbɔ suakpole ne anwo mgbɔlɔka bɛyia kenle ko biala too kenle nsia, na kenle nsuu ne azo bɛyɛ ye zɔ fane nsuu. Bie a sogyama bie mɔ baha kɛ, ‘Mekɛ nee anwosesebɛ ɛzɛkyelɛ boni ɛne!’ Noko, ɛnee Yizilayɛma Adekilevolɛ ne mɔɔ ɛnyelɛ ɛnnwu ye la ze mɔɔ ɔlɛyɛ a. Ɛhye maanle Yizilayɛma diedi nu mianle, eza yeammaa Gyɛleko sogyama mɔɔ anwo yɛ se la nee bɛ ango.—Dwɔh. 6:2-5; Hib. 11:30. *\n9. Duzu ati a ɔwɔ kɛ yɛdi adehilelɛ mɔɔ Nyamenle ahyehyɛdeɛ ne fa maa yɛ la azo a? Maa neazo.\n9 Duzu a yɛsukoa yɛfi edwɛkɛ ɛhye anu a? Bie a yɛnrɛde deɛmɔti ahyehyɛdeɛ ne bava adehilelɛ fofolɛ bie ara la abo bɔkɔɔ. Kɛ neazo la, bie a alimoa ne, yɛdendɛle yɛtiale ɛlɛtɔlɔneke ninyɛne mɔɔ yɛbava yɛayɛ yɛ ti anwo debiezukoalɛ, yɛahɔ daselɛlilɛ nee debiezukoalɛ la. Noko kɛkala bie a yɛnwu nvasoɛ mɔɔ wɔ zo kɛ yɛbava yɛayɛ gyima la. Saa yɛnwu nvasoɛ mɔɔ ɛvi nzenzaleɛ ɛhye mɔ anu ɛra la a, ɔmaa yɛ diedi nu mia na koyɛlɛ tɛnla yɛ avinli.\nKELAESE YƐLE ADEKILEVOLƐ WƆ ƐVOYA MƆƆ LIMOA LA ANU\n10. Nwane a maanle neazo eku ne yɛle ayia zɔhane mɔɔ anwo hyia la wɔ Gyɛlusalɛm a?\n10 Kɛyɛ ɛvolɛ 13 mɔɔ Kɔnileɛse rayɛle Kilisienenli la anzi, ɛnee Dwuuma bie mɔ mɔɔ le diedima la ɛlɛka kɛ ɔwɔ bɛkɔ zo bɛpɛ bɛ mrenyiazo. (Gyi. 15:1, 2) Mɔɔ akɛsakɛsa bie zile wɔ Anteɔko la, bɛyɛle ngyehyɛleɛ kɛ Pɔɔlo ɛva nwolɛ edwɛkɛ ɛhɔdo neazo eku ne anyunlu wɔ Gyɛlusalɛm. Noko, nwane a vale adehilelɛ zɔhane maanle a? Pɔɔlo hanle kɛ: “Mengɔle, ɔluakɛ bɛyele bɛhilele me kɛ ɔwɔ kɛ mekɔ.” Ɔda ali kɛ, Kelaese a maanle ninyɛne hɔle ye zɔhane a amaa neazo eku ne aziezie akɛsakɛsa ne.—Gal. 2:1-3.\nƐnee Kelaese le Adekilevolɛ wɔ ɛvoya mɔɔ limoa la anu (Nea ɛdendɛkpunli 10, 11)\n11. (a) Mrenyiazo ɛpɛlɛ nwo edwɛkɛ boni a dɛnlanle ɛkɛ hyɛle wɔ diedima mɔɔ le Dwuuma la avinli a? (b) Kɛzi Pɔɔlo hilele kɛ ɔgyi mgbanyima mɔɔ wɔ Gyɛlusalɛm la anzi ɛ? (Eza nea ɔ bo ɛkɛ edwɛkɛ ne.)\n11 Kelaese luale neazo eku ne anwo zo ɔmaanle ɔlale ali wienyi kɛ ɔngyia kɛ bɛpɛ Kilisienema mɔɔ bɛnle Dwuuma la mrenyiazo. (Gyi. 15:19, 20) Noko, mɔɔ bɛlale kpɔkɛzilɛ ɛhye ali wɔ ɛvolɛ dɔɔnwo anzi bɔbɔ la, ɛnee diedima mɔɔ le Dwuuma la dɔɔnwo tɛpɛ bɛ mra mrenyiazo. Mɔɔ mgbanyima mɔɔ wɔ Gyɛlusalɛm dele kɛ bɛlɛka adalɛ edwɛkɛ bɛavale Pɔɔlo anwo kɛ ɔnli Mosisi Mɛla ne azo la, bɛhanle kɛ ɔyɛ debie mɔɔ ɛnee ɔ nye ɛnla la. * (Gyi. 21:20-26) Bɛzele ye kɛ ɔva mrenyia nna ɔhɔ ɛzonlenlɛ sua ne anu amaa menli ne anwu kɛ Pɔɔlo ‘di Mɛla ne azo.’ Anrɛɛ Pɔɔlo bahola adendɛ atia adehilelɛ ne, na yeaha kɛ, ngyegyelɛ ne a le kɛ Dwuuma mɔɔ bɛle Kilisienema la a bɛnde mrenyiazo ɛpɛlɛ nwo edwɛkɛ ne abo a. Noko, kɛmɔ ɛnee Pɔɔlo kulo kɛ ɔkile kɛ ɔgyi mgbanyima ne mɔ mɔɔ bɛkulo kɛ koyɛlɛ tɛnla diedima ne avinli anzi la ati, ɔbɛlɛle ɔ nwo aze ɔlile adehilelɛ ne azo. Noko, bie a yɛbabiza kɛ, ‘Duzu ati a Gyisɛse anziezie edwɛkɛ ɛhye ndɛndɛ na ɔmaanle ɔdɛnlanle ɛkɛ ɔhyɛle wɔ mekɛ mɔɔ ye ewule ne ɛmaa Mosisi Mɛla ne ɛbɔ aze la ɛ?’—Kɔl. 2:13, 14.\n12. Duzu ati a Kelaese maanle mekɛ guale nu kolaa na yeaziezie mrenyiazo ɛpɛlɛ nwo edwɛkɛ ne a?\n12 Ɔdie mekɛ na bie mɔ ahola alie ndelebɛbo fofolɛ bie ado nu. Ɛnee Kilisienema mɔɔ le Dwuuma la hyia mekɛ dɔɔnwo na bɛava bɛahakyi bɛ adwenle. (Dwɔn 16:12) Ɛnee ɔyɛ bie mɔ se kɛ bɛbalie bɛado nu kɛ ɔngyia kɛ bɛpɛ awie nrenyiazo na ɔ nee Nyamenle anyia agɔnwolɛvalɛ kpalɛ. (Mɔl. 17:9-12) Ɔluakɛ ɛnee bie mɔ noko sulo kɛ bɛbayɛ bɛ kpɔdekpɔde la ati, ɛnee bɛngulo kɛ bɛyɛ ngakyile wɔ Dwuuma avinli. (Gal. 6:12) Nzinlii, Kelaese luale ngɛlata mɔɔ sunsum ne maanle Pɔɔlo hɛlɛle la azo vale nwolɛ adehilelɛ dɔɔnwo maanle.—Wlo. 2:28, 29; Gal. 3:23-25.\nKELAESE TƐDI YE ASAFO NE ANYUNLU\n13. Duzu a baboa yɛ na yɛahile adehilelɛ mɔɔ Kelaese fa maa ɛnɛ la anwo anyezɔlɛ a?\n13 Saa yɛnde deɛmɔti ahyehyɛdeɛ ne yɛ nzenzaleɛ bie mɔ la abo kpalɛ a, ɔwɔ kɛ yɛsuzu kɛzi Kelaese vale adehilelɛ maanle wɔ tete ne la anwo. Wɔ Dwɔhyua mekɛ zo yɛɛ ɛvoya mɔɔ limoa la anu, Kelaese vale adehilelɛ mɔɔ nrɛlɛbɛ wɔ nu la maanle bɔle Nyamenle menli nwo bane kɛ ekpunli, amaa bɛ diedi nu amia na koyɛlɛ adɛnla bɛ avinli.—Hib. 13:8.\n14-16. Kɛzi adehilelɛ mɔɔ Kelaese dua “akɛlɛ nɔhavo nee nrɛlɛbɛvolɛ ne” anwo zo ɔfa ɔmaa yɛ la kile kɛ ɔkulo kɛ yɛnyia anyuhɔlɛ wɔ sunsum nu ɛ?\n14 Adehilelɛ mɔɔ le ye mekɛ nu ɛdeɛ mɔɔ Gyisɛse dua “akɛlɛ nɔhavo nee nrɛlɛbɛvolɛ ne” anwo zo ɔfa ɔmaa yɛ la maa yɛnwu kɛ ɔkulo yɛ na ɔdwenle yɛ sunsum nu boɛyɛlɛ nwo. (Mat. 24:45) Marc, selɛ bie mɔɔ lɛ ngakula nna la ka kɛ: “Seetan kulo kɛ ɔsɛkye asafo ne, ɔti yeva ye adwenle yezie mbusua nwo zo. Kɛkala mɔɔ bɛlɛmaa yɛ anwosesebɛ kɛ yɛyɛ abusua ɛzonlenlɛ dapɛne biala la, edwɛkɛ ne anu ɛla ɛkɛ ɛmaa mbusua tile—bɛbɔ bɛ mbusua nwo bane!”\n15 Saa yɛnwu adehilelɛ mɔɔ Kelaese ɛlɛfa amaa la a, ɔmaa yɛnwu kɛ ɔkulo kɛ yɛnyia anyuhɔlɛ wɔ sunsum nu. Patrick mɔɔ sonle kɛ asafo nu kpanyinli la ka kɛ: “Alimoa ne, ɛnee bie mɔ suzu kɛ nwolɛ ɛngyia kɛ yɛbayia nu ekpunli ngyikyi wɔ dapɛne awieleɛ yɛahɔ daselɛlilɛ. Noko, yɛnwu Gyisɛse subane titili ne mɔ ko—ehyiavolɛma mɔɔ ɔkulo kɛ ɔboa bɛ la—wɔ ngyehyɛleɛ ɛhye anu. Mediema mɔɔ bɛse nyiane anzɛɛ bɛngola bɛnyɛ dɔɔnwo la ɛrade nganeɛ kɛ bɛbu bɛ yɛɛ nvasoɛ wɔ bɛ nwo zo, ɛhye ɛmaa bɛnyia anyuhɔlɛ wɔ sunsum nu.”\n16 Saa ɛye yɛ sunsum nu ngyianlɛ mɔɔ Kelaese ɛlɛdi nwolɛ gyima la ɛsie ahane a, eza ɔlɛboa yɛ yeamaa yɛava yɛ nye yɛazie gyima mɔɔ anwo hyia kpalɛ mɔɔ ɔwɔ kɛ bɛyɛ wɔ azɛlɛ ye azo la azo. (Kenga Maake 13:10.) André, asafo nu kpanyinli mɔɔ bɛkpa ye fofolɛ la bɔ mɔdenle dahuu kɛ ɔbade nzenzaleɛ fofolɛ mɔɔ Nyamenle ahyehyɛdeɛ ne bayɛ la abo. Ɔka kɛ: “Bɛtɛlema dodo mɔɔ bɛlɛte zo la maa yɛkakye kɛ mekɛ ne ɛwie na ɔwɔ kɛ yɛfa yɛ anwosesebɛ yɛyɛ edwɛkɛhanlɛ gyima ne.”\nFA NƆHALƐLILƐ DI KELAESE ADEHILELƐ ZO\n17, 18. Duzu ati a ɔhyia kɛ yɛsuzu nvasoɛ mɔɔ yɛnyia ye yɛfi nzenzaleɛ mɔɔ ɛra kenle nsa ye anu la anwo ɛ?\n17 Adehilelɛ mɔɔ Gyisɛse Kelaese, yɛ Belemgbunli mɔɔ ɛlɛdi tumi fa maa yɛ la baboa yɛ ɛnɛ nee kenle bie. Ɔti, bɛmaa yɛva anyelielɛ yɛzɔ nyilalɛ mɔɔ yɛlɛnyia ye yeavi nzenzaleɛ mɔɔ ɛra kenle nsa ye la anu. Bie a saa bɛsuzu kɛzi bɛnyia nzenzaleɛ mɔɔ ɛra wɔ yɛ dapɛne ayia ne mɔ nee yɛ daselɛlilɛ gyima ne anu la anwo wɔ bɛ abusua ɛzonlenlɛ bo a, ɔbamaa bɛ anwosesebɛ kpole.\nƐlɛboa wɔ abusua ne nee awie mɔ wɔamaa bɛali Gyihova ahyehyɛdeɛ ne anzi ɔ? (Nea ɛdendɛkpunli 17, 18)\n18 Saa yɛte deɛmɔti Gyihova ahyehyɛdeɛ ne fa adehilelɛ bie mɔ maa la abo na yɛnwu kɛzi bɛboa yɛ la a, ɔnrɛyɛ se kɛ yɛbavi ahonle nu yɛali zo. Yɛ nye die kɛ bɛde mbuluku dodo mɔɔ bɛpelente la azo na yɛlɛdua adwuleso ninyɛne zo yɛamaa Belemgbunlililɛ gyima ne adɛlɛ ndɛndɛ la. Ɛhye ɛmmaa bɛnzɛkye ezukoa. Ɛhye ati, saa ɔbayɛ boɛ a, yɛbahola yɛava ɛlɛtɔlɔneke ninyɛne yɛali gyima dɔɔnwo. Saa yɛyɛ ɛhye a, ɛnee yɛlɛkile kɛ yɛgyi Kelaese mɔɔ ɔkulo kɛ yɛfa ahyehyɛdeɛ ne ezukoa yɛdi gyima wɔ adenle kpalɛ zo la anzi.\n19. Duzu ati a ɔwɔ kɛ yɛdi Kelaese adehilelɛ zo a?\n19 Saa yɛfi ahonle nu yɛdi Kelaese adehilelɛ zo a, yɛbamaa awie mɔ diedi nu ayɛ se na koyɛlɛ adɛnla yɛ avinli. Mɔɔ André ka Bɛtɛle abusua ne mɔɔ bɛde zo anwo edwɛkɛ la, ɔhanle kɛ: “Subane kɛnlɛma mɔɔ Bɛtɛlema ne lale ye ali wɔ nzenzaleɛ mɔɔ rale la anwo la maanle ɛbulɛ nee anwodozo mɔɔ melɛ ye la yɛle kpole. Bɛ nee Gyihova ehwili ne ɛlɛtia ɔlua gyimalilɛ fofolɛ mɔɔ bɛva bɛmaa bɛ mɔɔ bɛlɛfa anyelielɛ bɛayɛ la azo.”\nFA DIEDI ƐNYELƐ NYIA YƐ ADEKILEVOLƐ NE ANU ANWODOZO\n20, 21. (a) Duzu ati a yɛbahola yɛanyia Kelaese, yɛ Adekilevolɛ ne anu anwodozo a? (b) Kpuya boni a yɛbazuzu nwo wɔ edwɛkɛ bieko anu a?\n20 Ɔnrɛhyɛ yɛ Adekilevolɛ, Gyisɛse Kelaese ‘bawie ye konimlilɛ ne bɔkɔɔ’ na yeayɛ “nwanwane ninyɛne.” (Yek. 6:2; 2 Sam. 7:23) Noko ɛnɛ, ɔlɛsiezie Nyamenle menli yeamaa ewiade fofolɛ ne mɔɔ yɛbayɛ ngilehilelɛ nee suazilɛ gyima wɔ ewudwazo ne anu la.\n21 Saa yɛnyia anwodozo kpole wɔ yɛ Belemgbunli ne mɔɔ bɛkpokpa ye la anu ɔnva nwo tɛnlabelɛ biala mɔɔ yɛbahɔ nu la a, ɔbali yɛ nyunlu yeahɔ ewiade fofolɛ ne anu. (Kenga Edwɛndolɛ 46:1-3.) Ɔyɛ na saa yɛ tɛnlabelɛ ne kakyi arɛlevilɛ nu a, yɛ nwo bahola ahyele yɛ. Ɔti, kɛ ɔkɛyɛ na yɛazie yɛ nwo dii na yɛanyia diedi kpole wɔ Gyihova anu ɛ? Edwɛkɛ mɔɔ doa zo la babua kpuya ɛhye.\n^ ɛden. 8 Azetuduvoma nwunle aleɛ dɔɔnwo wɔ Gyɛleko ɛzɛkyelɛ ne anzi, na ɛnee ɛhye kile kɛ bɛanteta sua ne bɛangyɛ yɛɛ bɛanli bɛ aleɛ bɛanwie. Kɛmɔ bɛammaa Yizilayɛma adenle kɛ bɛva bɛ ninyɛne la ati, ɔmaanle bɛvale sua ne wɔ mekɛ kpalɛ nu ɔluakɛ ɛnee ɔle ma ɛdelɛ mekɛ, yɛɛ ɛnee aleɛ dɔɔnwo wɔ ɛya ne mɔ anu.—Dwɔh. 5:10-12.\n^ ɛden. 11 Nea ɛlɛka “Paul Humbly Meets a Test” mɔɔ wɔ March 15, 2003, The Watchtower ne, m. 24 la.\nFa nwa awie Fa nwa awie Nyia Kelaese Yɛ Adekilevolɛ Ne Anu Anwodozo


1 Dwɔn 4 | Yintanɛte Zo Baebolo | Ewiade Fofolɛ Ngilebɛbo\nDwɔn Mɔɔ Limoa 4:1-21\nBɛzɔ sunsum nu edwɛkɛ ne mɔ bɛnlea (1-6)\nYɛnwu Nyamenle yɛɛ yɛkulo ye (7-21)\n“Nyamenle le ɛlɔlɛ” (8, 16)\nƐzulolɛ biala ɛnle ɛlɔlɛ nu (18)\n4 Alɔvolɛ, bɛmmadie sunsum nu edwɛkɛ* kɔsɔɔti bɛdi,+ emomu bɛzɔ sunsum nu edwɛkɛ* ne mɔ bɛnlea saa bɛvi Nyamenle a,+ ɔluakɛ adalɛ ngapezoma dɔɔnwo ɛra ewiade.+ 2 Debie mɔɔ kɛmaa bɛkɛnwu kɛ sunsum nu edwɛkɛ ne vi Nyamenle la a le ɛhye: Sunsum nu edwɛkɛ biala mɔɔ die to nu kɛ Gyisɛse Kelaese rale nwonane nu la vi Nyamenle.+ 3 Na sunsum nu edwɛkɛ biala mɔɔ ɛnlie Gyisɛse ɛndo nu la ɛnvi Nyamenle.+ Bieko, ɛhye a le sunsum nu edwɛkɛ ne mɔɔ vi ahenle mɔɔ dwazo tia Kelaese mɔɔ bɛdele kɛ ɔbara+ na kɛkala ɔwɔ ewiade ye anu dɛbadɛba la.+ 4 Ngakula, bɛmɛ bɛvi Nyamenle, yɛɛ bɛli bɛ nwo zo konim,+ ɔluakɛ ahenle mɔɔ wɔ bɛ afoa la+ le kpole tɛla ahenle mɔɔ wɔ ewiade ne afoa la.+ 5 Bɛmɛ bɛvi ewiade;+ ɛhye ati a bɛka ewiade ye edwɛkɛ na ewiade ye tie bɛ a.+ 6 Yɛmɛ yɛvi Nyamenle. Awie biala mɔɔ ze Nyamenle la tie yɛ;+ awie biala mɔɔ ɛnvi Nyamenle la ɛndie yɛ.+ Ɛhye a maa yɛnwu sunsum nu edwɛkɛ mɔɔ le nɔhalɛ nee sunsum nu edwɛkɛ mɔɔ le adalɛ a.+ 7 Alɔvolɛ, bɛmaa yɛhɔ zo yɛhulo yɛ nwo ngoko,+ ɔluakɛ ɛlɔlɛ vi Nyamenle na awie biala mɔɔ lɛ ɛlɔlɛ la le Nyamenle ara na ɔze Nyamenle.+ 8 Awie biala mɔɔ ɛnlɛ ɛlɔlɛ la ɛnze Nyamenle, ɔluakɛ Nyamenle le ɛlɔlɛ.+ 9 Ɛhye azo a bɛluale bɛlale Nyamenle ɛlɔlɛ ne ali wɔ yɛ nwo a, Nyamenle zoanle ɔ Ra kokye ne+ wɔ ewiade amaa ɔlua ɔ nwo zo yɛanyia ngoane.+ 10 Ɛhye anu a ɛlɔlɛ ne wɔ a, tɛ yɛdayɛ a yɛhulole Nyamenle a, emomu yemɔ a ɔhulole yɛ na ɔzoanle ɔ Ra ne kɛ ɔrabɔ yɛ ɛtane nwo+ mgbɔdalɛ afɔle a.+ 11 Alɔvolɛ, saa Nyamenle ɛhulo yɛ zɛhae a, ɛnee ɔle yɛ gyima kɛ yɛdayɛ noko yɛkɛhulo yɛ nwo ngoko.+ 12 Awie biala ɛtɛnwunle Nyamenle ɛlɛ.+ Saa yɛkɔ zo yɛkulo yɛ nwo ngoko a, ɛnee Nyamenle de yɛ nu na ye ɛlɔlɛ ne ɛli munli wɔ yɛ nu.+ 13 Ɛhye a maa yɛnwu kɛ yɛ nee ye le ko na ɔdaye noko ɔ nee yɛ le ko a, ɔboalekɛ yeva ye sunsum ne yemaa yɛ. 14 Bieko, yɛdayɛ mumua ne yɛnwu ye yɛɛ yɛdi nwolɛ daselɛ kɛ Selɛ ne ɛzoa ɔ Ra ne kɛ ewiade ne ngoanedievolɛ.+ 15 Awie biala mɔɔ die Gyisɛse to nu kɛ ɔle Nyamenle Ara la,+ Nyamenle nee ye le ko yɛɛ ɔdaye noko ɔ nee Nyamenle le ko.+ 16 Na yɛranwu ye kɛ Nyamenle kulo yɛ yɛɛ yɛdie yɛdi.+ Nyamenle le ɛlɔlɛ,+ na awie mɔɔ de ɛlɔlɛ nu la nee Nyamenle le ko yɛɛ Nyamenle nee ye le ko.+ 17 Wɔ adenle ɛhye azo bɛmaa ɛlɔlɛ ɛli munli wɔ yɛ nu, amaa yɛahola yɛadendɛ mɔɔ yɛnzulo*+ wɔ ndɛnebualɛ kenle ne, ɔboalekɛ kɛ mɔɔ ɔdaye ɔde la, zɔhane ala a yɛdayɛ noko yɛle wɔ ewiade ye anu a. 18 Ɛzulolɛ biala ɛnle ɛlɔlɛ nu,+ noko ɛlɔlɛ mɔɔ di munli la tu* ɛzulolɛ, ɔluakɛ ɛzulolɛ twe yɛ sia. Nɔhalɛ nu, mɔɔ ɛzulolɛ ɛha ye la ɛtɛdile munli wɔ ɛlɔlɛ nu.+ 19 Yɛda ɛlɔlɛ ali, ɔluakɛ ɔlimoale ɔhulole yɛ.+ 20 Saa awie ka kɛ, “Mekulo Nyamenle,” na ɔkpɔ ɔ diema a, ɛnee ɔle adalɛ.+ Ɔluakɛ awie mɔɔ ɛngulo ɔ diema+ mɔɔ ɔnwu ye la ɛnrɛhola ɛnrɛhulo Nyamenle mɔɔ ɔnnwu ye la.+ 21 Na ɛhye a le mɛla mɔɔ yeva yemaa yɛ a, kɛ awie biala mɔɔ kulo Nyamenle la ɔwɔ kɛ kulo ɔ diema noko.+\n^ Anzɛɛ “anwodozo nu.”\n^ Anzɛɛ “foa.”\n1 Dwɔn 4


1 Samoɛle 18 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 18:1-30\nDevidi nee Dwɔnatan agɔnwolɛvalɛ ne (1-4)\nDevidi konimlilɛ ne mɔ maanle Sɔɔlo anye bolole ye (5-9)\nSɔɔlo bɔle mɔdenle kɛ ɔku Devidi (10-19)\nDevidi gyale Sɔɔlo ara raalɛ Maekale (20-30)\n18 Mɔɔ Devidi nee Sɔɔlo dendɛle wiele ala la, Dwɔnatan+ nee Devidi yɛle agɔnwolɛ kyengye,* na Dwɔnatan hulole ye kɛ ɔdaye ɔ nwo* la.+ 2 Ɔvi kenle zɔhane, Sɔɔlo maanle Devidi hale ɔ nwo ɛkɛ, na yeammaa yeanzia yeangɔ ye papa sua nu.+ 3 Na Dwɔnatan nee Devidi yɛle ngyekyeleɛ,+ ɔluakɛ ɛnee ɔkulo ye kɛ ɔdaye ɔ nwo* la.+ 4 Dwɔnatan yele ye tɛladeɛ ne mɔɔ ɛnlɛ ɔ sa mɔɔ ɛnee ɔwula la ɔmaanle Devidi, eza ɔvale ye konle tɛladeɛ, ye konle dadeɛ, ye ɛda yɛɛ ye bɛlɛte ɔmaanle ye. 5 Devidi bɔle ɔ bo hɔle konle na ɛleka biala mɔɔ Sɔɔlo zoanle ye la, ɔlile konim.*+ Ɔti Sɔɔlo maanle ɔlile kovolɛma ne ati,+ na ɛhye zɔle menli ne kɔsɔɔti nee Sɔɔlo sonvolɛma ne anye. 6 Saa Devidi nee awie mɔ kɔku Filisitiama na bɛlɛsia bɛara a, mraalɛ mɔɔ wɔ Yizilayɛ azua ne mɔ kɔsɔɔti azo la fa edwɛne+ nee agolezilɛ, akɛya,+ fɛlɛkolilɛ yɛɛ luutu finde bayia Belemgbunli Sɔɔlo. 7 Mraalɛ ne mɔ mɔɔ ɛlɛdi fɛlɛko la to edwɛne kɛ: “Sɔɔlo ɛhu apenle apenle,Na Devidi ɛhu apenle apenle bulu bulu.”+ 8 Sɔɔlo vale ɛya kpole,+ na ɔ nye anlie edwɛne ne anwo, ɔluakɛ ɔhanle kɛ: “Bɛva apenle apenle bulu bulu bɛmaa Devidi, na bɛva apenle apenle bɛmaa me. Debie mɔɔ ɛha mɔɔ bɛbava bɛamaa ye la a le belemgbunlililɛ ne!”+ 9 Ɔvi kenle zɔhane, Sɔɔlo nyianle Devidi anwo adwenle ɛtane na ɔdule ɔ nye ɔziele ɔ nwo. 10 Aleɛ hyenle la, Nyamenle maanle sunsum ɛtane bie rale Sɔɔlo anwo zo,+ na ɔbɔle ɔ bo ɔyɛle ninyɛne ngakyile bie* wɔ sua nu ɛkɛ wɔ mekɛ mɔɔ Devidi ɛlɛbɔ haape ne+ kɛ mɔɔ ɔta ɔyɛ la. Ɛnee Sɔɔlo lɛ atwɛ ɔ sa nu,+ 11 na ɔdole atwɛ ne+ na ɔhanle ye ɔ ti anu kɛ: ‘Mebɛtɛ Devidi wɔ bane ne anwo!’ Noko Devidi nriandile vile ɔ nyunlu fane nwiɔ. 12 Akee Sɔɔlo zulole Devidi ɔluakɛ ɛnee Gyihova nee ye lua,+ noko ɛnee yehwe ɔ nwo yevi Sɔɔlo anwo.+ 13 Yemɔti Sɔɔlo yele ye vile ɔ nyunlu na ɔyɛle ye kpanyinli mɔɔ nea menli apenle nwo zo, na ɛnee Devidi di ɛlɔne ne anyunlu kɔ konle.*+ 14 Devidi hɔle zo lile konim*+ wɔ debie biala mɔɔ ɔyɛle la anu, na ɛnee Gyihova nee ye lua.+ 15 Na mɔɔ Sɔɔlo nwunle kɛ ɔlɛdi konim wɔ debie biala anu la, ɔzulole ye. 16 Noko Yizilayɛma nee Dwudama kɔsɔɔti hulole Devidi, ɔluakɛ ɛnee ɔdi bɛ nyunlu ɔmaa bɛkɔ konle. 17 Nzinlii Sɔɔlo zele Devidi kɛ: “Me ra raalɛ kpanyinli Milabe ɛne.+ Mebava ye meamaa wɔagya ye.+ Noko ɔwɔ kɛ ɛkɔ zo ɛda wɔ akɛnrasesebɛ ne ali ɛkile me na ɛko Gyihova konle ne mɔ.”+ Ɔluakɛ Sɔɔlo hanle ye ɔ ti anu kɛ: ‘Menrɛva me sa menrɛha ye. Maa Filisitiama ɛva bɛ sa ɛhu ye.’+ 18 Na Devidi zele Sɔɔlo kɛ: “Ɛnee mame bɔbɔ a le nwane yɛɛ me mbusuafoɔ, me papa abusua ne mɔɔ wɔ Yizilayɛ la a le nwane mɔ, na meayɛ belemgbunli ase ɛ?”+ 19 Noko mɔɔ mekɛ dwule kɛ bɛfa Sɔɔlo ara raalɛ Milabe bɛmaa Devidi la, ɛnee bɛva ye bɛmaa Mɛhɔlatenli Edeleɛle+ ɛgya ye dɛbadɛba. 20 Ɛnee Sɔɔlo ara raalɛ Maekale+ kulo Devidi, na mɔɔ bɛhanle bɛhilele Sɔɔlo la, ɔ nye liele nwolɛ. 21 Ɔti Sɔɔlo hanle kɛ: “Mebava ye meamaa ye na yeazua ye ɛhane, amaa Filisitiama asa aha ye.”+ Akee Sɔɔlo zele Devidi bieko kɛ: “Ɛ nee me bayɛ agyalɛ ngyehyɛleɛ* ɛnɛ.” 22 Eza Sɔɔlo hanle hilele ye azonvolɛ ne mɔ kɛ: “Bɛdendɛ bɛhile Devidi fealeranu na bɛha kɛ, ‘Nea! Belemgbunli ne anye die ɛ nwo, yɛɛ ye sonvolɛma kɔsɔɔti kulo wɔ edwɛkɛ. Yemɔti ɛ nee belemgbunli ne ɛyɛ agyalɛ ngyehyɛleɛ.’” 23 Mɔɔ Sɔɔlo azonvolɛ ne mɔ hanle edwɛkɛ ɛhye hilele Devidi la, Devidi hanle kɛ: “Asoo bɛnea a ɔle debie ekyi kɛ medame ehyianli mɔɔ bɛmbu me bie la me nee belemgbunli kɛyɛ agyalɛ ngyehyɛleɛ ɔ?”+ 24 Na Sɔɔlo azonvolɛ ne mɔ zele ye kɛ: “Edwɛkɛ mɔɔ Devidi ɛha la ɛne.” 25 Na Sɔɔlo hanle kɛ: “Bɛhɔha bɛhile Devidi kɛ, ‘Belemgbunli ɛmkpondɛ asoa biala+ kɛ Filisitiama 100 mrenyianu ati nwoma,+ ɔva ɔli belemgbunli kpɔvolɛma nzenralɛ.’” Ɛnee Sɔɔlo ɛnyia adwenle kɛ ɔmaa Devidi awu Filisitiama asa anu. 26 Ɔti ye azonvolɛ ne mɔ hɔhanle edwɛkɛ ɛhye hilele Devidi, na Devidi anye liele nwolɛ kɛ ɔ nee belemgbunli ne bayɛ agyalɛ ngyehyɛleɛ.+ Kolaa na mekɛ ne adwu la, 27 Devidi nee ye menli ne hɔhunle Filisitiama 200, na Devidi vale bɛ mrenyianu ati nwoma ne mɔ amuala rɛlɛle belemgbunli ne amaa ɔ nee belemgbunli ne ayɛ agyalɛ ngyehyɛleɛ. Ɛhye ati, Sɔɔlo vale ɔ ra raalɛ Maekale maanle ɔgyale ye.+ 28 Sɔɔlo nwunle kɛ Gyihova nee Devidi lua,+ yɛɛ ɔ ra raalɛ Maekale noko kulo ye.+ 29 Ɛhye maanle Sɔɔlo zulole Devidi kpole, na Sɔɔlo yɛle Devidi kpɔvolɛ wɔ ye ngoane mekɛ kɔsɔɔti anu.+ 30 Ɛnee Filisitia mgbanyima ta kɔ konle, noko mekɛ biala mɔɔ bɛkɛhɔ la, Devidi di bɛ nwo zo konim dɔɔnwo* tɛla Sɔɔlo azonvolɛ kɔsɔɔti;+ na bɛlile ye duma ne eni kpole.+\n^ Anzɛɛ “Dwɔnatan nee Devidi ɛkɛla rabetale bɛ nwo.”\n^ Anzɛɛ “ɔyɛle ye ninyɛne nrɛlɛbɛ nu.”\n^ Anzɛɛ “ɔyɛle ye ninyɛne kɛ ngapezonli la.”\n^ Hibulu aneɛ nu, “na ɛnee ɔdi menli ne anyunlu ɔ nee bɛ kɔ na ɔ nee bɛ ba.”\n^ Anzɛɛ “hɔle zo yɛle ye ninyɛne nrɛlɛbɛ nu.”\n^ Anzɛɛ “Ɛbayɛ me ase.”\n^ Anzɛɛ “Devidi yɛ ye ninyɛne nrɛlɛbɛ nu kpalɛ.”\n1 Samoɛle 18


Duzu A Baebolo Ne Ka Ye Wɔ Daenasɔɔ Anwo A?\nKENGA YE WƆ Afrikaans Albanian Amharic Arabic Armenian Azerbaijani Baoule Bashkir Batak (Toba) Bislama Bulgarian Cambodian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Dutch English Estonian Faroese Fijian Finnish Fon French Georgian German Giliki Gun Haitian Creole Hausa Hibulu Hiligaynon Hmong (White) Hungarian Iban Iloko Indonesian Isoko Italian Japanese Kamba Kannada Kazakh Kazakh (Arabic) Kikaonde Kikuyu Kinyarwanda Kirghiz Kiribati Kirundi Korean Kwanyama Kyangonde Lingala Lithuanian Luganda Luo Macedonian Malagasy Malay Malayalam Maltese Mambwe-Lungu Mongolian Moore Myanmar Ndebele (Zimbabwe) Nepali Norwegian Nzema Ossetian Pangasinan Persian Polish Portuguese (Brazil) Portuguese (European) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Spanish Sunda Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tsonga Turkish Twi Tzotzil Ukrainian Urhobo Uzbek Uzbek (Roman) Valencian Venda Vietnamese Welsh Xhosa Yoruba Zulu\nBaebolo ne ɛnga Dinosaur anzɛɛ Daenasɔɔ anwo edwɛkɛ fɔɔnwo. Noko, ɔka kɛ Nyamenle a ‘bɔle ninyɛne kɔsɔɔti’ a, yemɔti Daenasɔɔ boka ninyɛne mɔɔ ɔbɔle la anwo. * (Yekile 4:11) Baebolo ne ɛmbɔ Daenasɔɔ duma noko ɔka abɔdeɛ ekpunli bie mɔ mɔɔ bie a Daenasɔɔ wɔ nu la anwo edwɛkɛ:\n“Nyevile nu abɔdeɛ mgbole,” anzɛɛ “mɔɔ anwo yɛ ɛzulolɛ.”—Mɔlebɛbo 1:21; New American Bible.\n“Ninyɛne mɔɔ twenle bɛ nwo aze la amuala.”—Mɔlebɛbo 1:25.\n“Azɛlɛ ye azo nanemgbole.”—Mɔlebɛbo 1:25.\nAsoo daenasɔɔ vi nane gyɛne nu a rale a?\nAzetuduvoma neɛnleanu ɛngile kɛ daenasɔɔ ne mɔ hakyile vile nane gyɛne anu, kɛ bɛbɔle bɛ ala ɛne. Ɛhye nee mɔɔ Baebolo ne ka kɛ Nyamenle bɔle nane kɔsɔɔti la yia. Kɛ neazo la, Edwɛndolɛ 146:6 ka Nyamenle anwo edwɛkɛ kɛ “mɔɔ ɔbɔle anwuma nee aze, nyevile nee mɔɔ wɔ nu la amuala la.”\nDaenasɔɔ ne mɔ dɛnlanle ɛkɛ wɔ mekɛ boni anu?\nBaebolo ne ka kɛ bɛbɔle nzule nu nee file zo abɔdeɛ ne mɔ wɔ kenle nnu nee nsia ne azo. * (Mɔlebɛbo 1:20-25, 31) Yemɔti Baebolo ne maa yɛnwu kɛ daenasɔɔ ne mɔ dɛnlanle ɛkɛ ne mekɛ tendenle kpalɛ.\nAsoo Behemɔto nee Lɛviatan le daenasɔɔ ɔ?\nKyɛkyɛ. Ɔwɔ nu kɛ yɛnrɛhola yɛnrɛha nane ɛhye mɔ mɔɔ bɛha bɛ nwo edwɛkɛ wɔ Dwobu buluku ne anu la anwo edwɛkɛ fɔɔnwo ɛdeɛ, noko bɛkile kɛ Behemɔto a le koliadunli yɛɛ Lɛviatan a le ɛlɛnrɛne. Ɛhye nee kɛzi bɛha bɛ nwo edwɛkɛ wɔ Ngɛlɛlera ne anu la le ko. (Dwobu 40:15-23; 41:1, 14-17, 31) Edwɛkɛagbɔkɛ “Behemɔto” nee “Lɛviatan” nee daenasɔɔ ɛnle ko wɔ adenle biala azo. Nyamenle hanle hilele Dwobu kɛ ɔnlea nane ɛhye mɔ, noko mɔɔ Dwobu de aze la, ɛnee daenasɔɔ ne mɔ ɛwu dɛbadɛba.—Dwobu 40:16; 41:8.\nDuzu a dole daenasɔɔ ne mɔ a?\nBaebolo ne ɛnga kɛzi ɔyɛle mɔɔ daenasɔɔ ne mɔ minlinle la anwo edwɛkɛ. Noko ɔka kɛ Nyamenle “ɛhulolɛ zo a” ɔbɔle debie biala a, ɔti Nyamenle lɛ bodane mɔɔ ɔti ɔbɔle Daenasɔɔ ne mɔ a. (Yekile 4:11) Mɔɔ daenasɔɔ ne mɔ lile bodane zɔhane anwo gyima wiele la, Nyamenle maanle adenle maanle bɛminlinle.\n^ ɛden. 1 Ninyɛne mɔɔ azetuduvoma ɛnwu ye la ɛmaa yela ali kɛ mekɛ bie ɛnee Daenasɔɔ wɔ ɛkɛ. Nɔhalɛ nu, neɛnleanu ne ɛmaa yela ali kɛ ɛnee asolo kɛzi Daenasɔɔ ne mɔ de yɛɛ asolo bɛ mgbole.\n^ ɛden. 6 Wɔ Baebolo ne anu, bɛkola bɛfa edwɛkɛkpɔkɛ “kenle” bɛka ɛvolɛ apenle dɔɔnwo anwo edwɛkɛ.—Mɔlebɛbo 1:31; 2:1-4; Hibuluma 4:4, 11.\nBaebolo Ne Baebolo Kpuya Mɔɔ Bɛbua Abɔdeɛ Nwo Nrɛlɛbɛ & Baebolo Ne\nAsoo mɔɔ Baebolo ne ka wɔ abɔdeɛ nwo nrɛlɛbɛ nwo la le nɔhalɛ?\nFa nwa awie Fa nwa awie Duzu A Baebolo Ne Ka Ye Wɔ Daenasɔɔ Anwo A?\nijwbq edwɛkɛ 138


Edwɛne 87—Bɛla! Ɛbanyia Anwosesebɛ | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai Alur America Mumule Aneɛ Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Cuba Mumule Aneɛ Czech Damara Dangme Danish Dayak Ngaju Douala Drehu Dutch Ecuador Mumule Aneɛ Edo Efik English Esan Estonian Ewe Faroese Fijian Finnish Finnish Mumule Aneɛ Fon French Fulfulde (Cameroon) Ga Galician Georgian German German Mumule Aneɛ Ghomálá’ Giliki Gitonga Gokana Guarani Gun Haitian Creole Hakka (Taiwan) Hausa Herero Hibulu Hiligaynon Hindi Hiri Motu Hungarian Iban Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Jamaican Creole Japanese Javanese Kabardin-Cherkess Kabiye Kabuverdianu Kachin Kamba Karen (S'gaw) Kazakh Kazakh (Arabic) Khana Kikaonde Kikongo Kikuyu Kiluba Kimbundu Kinande Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Medumba Mexico Mumule Aneɛ Mingrelian Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Sweden Mumule Aneɛ Swedish Tagalog Tahitian Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Welsh Wolaita Xhosa Yacouba Yapese Yemba Yoruba Zapotec (Isthmus) Zulu\nBɛla! Ɛbanyia Anwosesebɛ\n1. E-wia-de a-nu me-nli dɔɔnwo ɛ-mi-nli;\nBɛ-nze Gyi-ho-va A-de-nle.\nYɛ-hyi-a Nya-me-nle a-de-hi-le-lɛ.\nYɛ-te yɛ nwo a ɔ-nrɛ-boa.\nYɛ a-yia ne mɔ maa yɛ a-nye-la-zo,\nƆ-maa yɛ die-di yɛ kpo-le.\nMɔɔ yɛ-te la maa yɛ-yɛ gyi-ma kpa-lɛ,\nƆ-boa ɔ-maa yɛ nwo yɛ se.\nYɛ-ba-li Gyi-ho-va mɛ-la zo da-huu;\nYɛ-ba-yɛ mɔɔ ɔ-ku-lo la.\nA-yia ne mɔ boa maa yɛ-yɛ mɔɔ te-nrɛ\nNa yɛ-ku-lo nɔ-ha-lɛ ne.\n2. Gyi-ho-va ze mɔɔ yɛ-hyi-a nwo-lɛ la;\nƆ-wɔ kɛ yɛ-tie ye fo-lɛ.\nSaa yɛ-tɔ me-kɛ yɛ-yia nu da-huu a,\nYɛ-lɛ-da nrɛ-lɛ-bɛ a-li.\nYe a-zo-nvo-lɛ ba-hi-le-hi-le yɛ\nA-maa yɛa-nyia die-di kpo-le.\nYɛ sun-sum nu me-die-ma ba-bo-a yɛ,\nƆ-tɛ-ka-le yɛ ngo-me-kye.\nYe-mɔ-ti yɛ-lɛ-ke-ndɛ ke-nle bie la,\nYɛ nee me-die-ma ba-yia nu.\nSaa yɛ-kɔ a, yɛ-ba-zu-koa nrɛ-lɛ-bɛ,\nYɛa-va yɛa-bɔ yɛ ɛ-bɛ-la.\n(Eza nea Edw. 37:18; 140:1; Mrɛ. 18:1; Ɛfɛ. 5:16; Gye. 3:17.)\nFa nwa awie Fa nwa awie Bɛla! Ɛbanyia Anwosesebɛ\nBɛla! Ɛbanyia Anwosesebɛ (Edwɛne 87)\nsjj edwɛne 87


Fa Ɛ Rɛle Wula Gyihova, “Arɛlekyekyelɛ Nyamenle Ne” Nu\nƐzinzalɛ Arane | October 2011\nKENGA YE WƆ Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malay Malayalam Maya Mixe (North Central) Mizo Moore Myanmar Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Tajiki Tatar Tetun Dili Thai Turkish Ukrainian Urdu Vietnamese\n“Bɛmaa yɛyɛ Nyamenle, yɛ Awulae Kelaese Gyisɛse ɔ Ze ne, anwunvɔnezelɛ Selɛ ne nee arɛlekyekyelɛ Nyamenle ne mo.”—2 KƆL. 1:3.\n1. Duzu a awie ko biala hyia nwo a?\nYƐHYIA arɛlekyekyelɛ nwo ɔvi yɛ awolɛ nu. Saa adɔma hyia arɛlekyekyelɛ a ɔsu. Bie a ɛnee ɔkpondɛ kɛ bɛdwu ye anzɛɛ ɛhɔne ɛlɛku ye. Mekɛ mɔɔ yɛyɛ mgbanyinli bɔbɔ la, ɔyɛ a yɛhyia awie mɔɔ ɔbakyekye yɛ rɛle la. Titile, wɔ ngyegyelɛ mekɛ nu.\n2. Ɛwɔkɛ boni a Gyihova bɔ menli mɔɔ fa bɛ rɛle wula ye nu la ɛ?\n2 Yɛ mbusuafoɔ nee yɛ gɔnwo mɔ bɛahola akyekye yɛ rɛle. Noko bɛnrɛhola bɛnrɛboa yɛ wɔ yɛ ngyegyelɛ kɔsɔɔti anu. Ɔdwu mekɛ ne bie a, Nyamenle ala a bahola akyekye yɛ rɛle a. Ye Edwɛkɛ ne bɔ yɛ ɛwɔkɛ kɛ: Gyihova “bikye bɛdabɛ mɔɔ bɛfɛlɛ ye la amuala, . . . eza ɔte bɛ ɛzunlɛ.” (Edw. 145:18, 19) Baebolo ne eza ka kɛ Gyihova “anye wɔ tenlenema anwo zo, yɛɛ ɔte bɛ ɛzunlɛ.” (Edw. 34:15) Na saa yɛkpondɛ kɛ Nyamenle kyekye yɛ rɛle a, ɛnee ɔwɔ kɛ yɛfa yɛ rɛle yɛwula ye nu. Devidi hanle kɛ: Gyihova “le ɛvealeka maa mɔɔ bɛsisi ye la, ɔle ɛvealeka wɔ ngyegyelɛ mekɛ nu. Menli mɔɔ ze wɔ la fa bɛ rɛle wula wɔ nu, ɔluakɛ, O [Gyihova], ɛtɛkpole menli mɔɔ sonle wɔ la.”—Edw. 9:9, 10.\n3. Gyisɛse edwɛkɛ boni a maa yɛnwu kɛzi Gyihova kulo yɛ la ɛ?\n3 Gyihova azonvolɛ sonle bolɛ maa ye. Gyisɛse hanle kɛ: “Bɛtɔne nyamenleakatiba nnu ɛkpɔsɛba nwiɔ! Noko Nyamenle anye ɛnvo nuhua ko bɔbɔ ɛlɛ. Na bɛmɛ, bɛ ti enrinli bɔbɔ bɛdia ɔ muala. Yemɔti bɛmmasulo, ɔluakɛ bɛmɛ, bɛsonle bolɛ kpole bɛtɛla nyamenleakatiba kpolane!” (Luku 12:6, 7) Gyihova zele Yizilayɛma kɛ: “Mehulo bɛ ɛhulolɛ mɔɔ ɛnlɛ awieleɛ la, yemɔti metɛdi nɔhalɛ metɛmaa bɛ.”—Gyɛ. 31:3.\n4. Kɛmɔti a yɛbahola yɛava yɛ rɛle yɛawula Gyihova ɛwɔkɛ ne mɔ anu ɛ?\n4 Saa yɛfa yɛ rɛle yɛwula Gyihova nee ye ɛwɔkɛ ne mɔ anu a, yɛ rɛle bahola akyekye wɔ amaneɛnwunlɛ mekɛ nu. Ɔwɔ kɛ yɛfa yɛ rɛle yɛwula Nyamenle anu kɛ Dwɔhyua la. Ɔhanle kɛ: Gyihova “bɛ Nyamenle ne ɛva ninyɛne kpalɛ ne mɔɔ ɔvale ɔbɔle bɛ ɛwɔkɛ la ɛmaa bɛ. Ɛwɔkɛ biala mɔɔ ɔbɔle la yeli zolɛ; kokye anga nu.” (Dwɔ. 23:14) Bieko, yɛbahola yɛanyia anwodozo kɛ saa yɛkɔ ngyegyelɛ nu bɔbɔ a, “Nyamenle le nɔhalɛ,” ɔnrɛgyakyi ye nɔhalɛ azonvolɛ ɛlɛ.—Bɛgenga 1 Kɔlentema 10:13.\n5. Adenle boni a yɛdua zo yɛkyekye awie mɔ arɛle a?\n5 Ɛzoanvolɛ Pɔɔlo vɛlɛle Gyihova “arɛlekyekyelɛ Nyamenle.” “Arɛlekyekyelɛ” kile kɛ ɛmaa awie mɔɔ ɛlɛnwu amaneɛ la anyia anzondwolɛ anzɛɛ anwo adɔ ye. Ɔkile kɛ yɛmaa awie agyakyi alɔbɔlɛ ɛlilɛ. Nɔhalɛ nu, Gyihova yɛ ɛhye. (Bɛgenga 2 Kɔlentema 1:3, 4.) Yɛ anwuma Selɛ ne kola yɛ debie biala. Ɔbahola yeayɛ debie biala mɔɔ hyia la yeava yeakyekye bɛdabɛ mɔɔ bɛkulo ye la arɛle. Nyamenle ɛkyekye yɛ rɛle yemɔti yɛkola yɛkyekye yɛ mediema noko arɛle “wɔ amaneɛnwunlɛ kɔsɔɔti anu.” Gyihova kola kyekye yɛ rɛle kpalɛ tɛla awie biala!\nMɔɔ Fa Amaneɛnwunlɛ Ba\n6. Ninyɛne mɔɔ maa menli di nyane la bie a le boni?\n6 Yɛhyia arɛlekyekyelɛ wɔ tɛnlabelɛ dɔɔnwo anu. Ninyɛne mɔɔ maa yɛdi nyane la anu ko a le kulovolɛ bie ewule, titile kunli, yelɛ anzɛɛ ralɛ. Bie mɔ noko hyia arɛlekyekyelɛ ɔluakɛ menli ɛmbu bɛ bie. Anwodolɛ, kpanyinliyɛlɛ, ehyia nee ninyɛndane mɔɔ wɔ ewiade la noko maa yɛnwu amaneɛ.\n7. (a) Duzu a yɛhyia nwo wɔ ngyegyelɛ mekɛ nu a? (b) Duzu a Gyihova yɛ maa “ahonle mɔɔ yebubu na yebɛtɛ la” anwo sa a?\n7 Yɛhyia arɛlekyekyelɛ ɔluakɛ ɔdwu mekɛ ne bie a yɛ ahonle, adwenle, nganeɛdelɛ, kpɔkɛdelɛ, bɔbɔ yɛ diedi kola maa yɛnwu amaneɛ. Kɛ neazo la, bɛmaa yɛzuzu ahonle ne anwo. Nyamenle Edwɛkɛ ne ka “ahonle mɔɔ yebubu na yebɛtɛ la” anwo edwɛkɛ. (Edw. 51:17, NW) Ɛhɛe, Gyihova bahola aboa yɛ wɔ tɛnlabelɛ zɛhae anu. “Bɛdabɛ mɔɔ bɛ ahonle ɛbubu la ɔyɛ bɛ ayile, na ɔkyekye bɛ nganlɛ ne mɔ.” (Edw. 147:3, NW) Wɔ tɛnlabelɛ mɔɔ anu yɛ se bɔbɔ la anu, Nyamenle bahola amaa yɛ ahonle adɔ yɛ azule nu, saa yɛsɛlɛ ye, yɛnyia diedi wɔ ye nu, na yɛdi ye mɛla ne mɔ azo a.—Bɛgenga 1 Dwɔn 3:19-22; * 5:14, 15.\n8. Saa yɛ adwenle hyia arɛlekyekyelɛ a, kɛzi Gyihova boa yɛ ɛ?\n8 Kɛmɔ yɛkɔ sɔnea ngakyile nu la ati, ɔdwu mekɛ ne bie a ɛnee yɛ adwenle hyia arɛlekyekyelɛ. Yɛhyia moalɛ wɔ sɔnea ɛhye mɔ anu. Edwɛndolɛ 94:19 kɛlɛvolɛ ne hanle kɛ: “Saa adwenleadwenle bo me nwo zo a, ɛkyekye me rɛle ɛmaa medi fɛlɛko.” Pɔɔlo noko hɛlɛle kɛ: “Bɛmmadwenle debie biala anwo. Wɔ debie biala anu bɛyɛ moyɛlɛ nzɛlɛlɛ na bɛva mɔɔ bɛhyia nwolɛ la bɛdo Nyamenle anyunlu. Na Nyamenle [anzondwolɛ] ne mɔɔ bo sonla ndelebɛbo muala azo la bazie bɛ ahonle nee bɛ adwenle gyɛlɛɛnye wɔ Kelaese ati.” (Fel. 4:6, 7) Saa yɛ adwenle hyia arɛlekyekyelɛ a, ɔwɔ kɛ yɛkenga Baebolo ne na yɛdwenledwenle nwo kpalɛ. Ɛhye bamaa yɛ rɛle akyekye kpalɛ.—2 Tem. 3:15-17.\n9. Saa yɛte nganeɛ kɛ yɛnfɛta a, duzu a bahola aboa yɛ a?\n9 Ɔdwu mekɛ ne bie a, yɛ sa nu bahola ado yeamaa yɛade nganeɛ kɛ yɛnfɛta. Bie a yɛbanyia adwenle kɛ yɛnrɛhola yɛnrɛyɛ debie bie mɔɔ Baebolo ne ka kɛ ɔle yɛ gyima la. Anzɛɛ yɛnrɛhola yɛnrɛyɛ asafo ne anu gyimalilɛ bie. Wɔ tɛnlabelɛ zɛhae noko anu, Gyihova kola kyekye yɛ rɛle na ɔboa yɛ. Kɛ neazo la: Mekɛ mɔɔ bɛkpale Dwɔhyua kɛ ɔli Yizilayɛma anyunlu la, Mosisi zele menli ne kɛ: “Bɛgyinla kpundii na bɛmia bɛ nwo. Bɛmmasulo yɛɛ bɛmmamaa bɛ nwo mɔra tu. Ɔluakɛ [Gyihova] bɛ Nyamenle ne a nee bɛ ɛlɛkɔ a. Ɔnrɛgyakyi bɛ yɛɛ ɔ rɛle ɛnrɛye bɛ ɛlɛ.” (Mɛla 31:6) Ɔlua Gyihova moalɛ zo, Dwɔhyua holale lile Nyamenle menli ne anyunlu hɔle Ɛwɔkɛ Azɛlɛ ne azo na bɛlile bɛ agbɔvolɛ kɔsɔɔti anwo zo konim. Ɛnee Gyihova ɛboa Mosisi wɔ Nyevile Kɔkɔlɛ ne anwo.—Ade. 14:13, 14, 29-31.\n10. Saa tɛnlabelɛ ɛtane ka yɛ kpɔkɛdelɛ a, duzu a bahola aboa yɛ a?\n10 Tɛnlabelɛ ɛtane kola sɛkye yɛ kpɔkɛdelɛ. Saa yɛdi aleɛ kpalɛ, yɛdie yɛ menle, yɛkpundikpundi yɛ agbɔkɛ nu dahuu, na yɛmaa yɛ sua nu nee yɛ sonla baka ne yɛ bɔkɔbɔkɔ a ɔboa yɛ. Saa yɛdwenle mɔɔ Baebolo ne ka kɛ ɔbara kenlebie la anwo a, ɔkola ɔboa yɛ kpɔkɛdelɛ. Zɔhane ati saa yɛlɛnwu amaneɛ ɔlua sɔnea anzɛɛ ngyegyelɛ ti a, ɔwɔ kɛ yɛkakye kɛ Pɔɔlo noko nwunle amaneɛ na yɛdwenledwenle ye edwɛkɛ ɛhye mɔɔ maa anwosesebɛ la anwo: “Ndenle dɔɔnwo anu bɛgyegye yɛ, na bɛngola bɛnzɛkye yɛ; bɛmaa yɛ adwenle nu yɛ kpomgbondee, noko yɛ agbɔkɛ nu ɛntuto; bɛyɛ yɛ kpɔdekpɔde, noko yɛtɛkyianle agɔnwolɛ nwo ɛlɛ; yɛɛ ɔdwu mekɛ ne bie bɔbɔ a bɛbobɔ yɛ, noko yɛtɛwule.”—2 Kɔl. 4:8, 9.\n11. Saa yɛte nganeɛ kɛ yɛ diedi ɛlɛyɛ bɛtɛɛ a, duzu a yɛbahola yɛayɛ a?\n11 Sɔnea ne bie bahola aha yɛ diedi. Ɛke noko, Gyihova bahola aboa yɛ. Ye Edwɛkɛ ne bɔ yɛ ɛwɔkɛ kɛ: Gyihova “sɔ bɛdabɛ mɔɔ bɛlɛgua aze la nu, na ɔkpogya bɛdabɛ mɔɔ bɛgua aze la zo.” (Edw. 145:14) Saa yɛte nganeɛ kɛ yɛ diedi ɛlɛyɛ bɛtɛɛ a, ɔwɔ kɛ yɛmaa mgbanyima ne mɔ boa yɛ. (Gye. 5:14, 15) Na saa yɛkɔ zo yɛdwenledwenle dahuu ngoane anyelazo ne anwo a, yɛbanyia anwosesebɛ yɛagyinla yɛ diedi nwo sɔnea nloa.—Dwɔn 17:3.\nArɛlekyekyelɛ Nwo Neazo Ngakyile\n12. Kɛzi Gyihova kyekyele Ebileham arɛle ɛ?\n12 Edwɛndolɛ 119 kɛlɛvolɛ ne zele Gyihova kɛ: “Kakye wɔ ɛwɔkɛ ne mɔɔ wɔbɔ wɔ sonvolɛ, mɔɔ ɔlua zo wɔmaa menyia anyelazo la. Ɛhye le me arɛlekyekyelɛ wɔ me amaneɛnwunlɛ nu, ɔluakɛ wɔ ɛwɔkɛ ne maa me ngoane.” (Edw. 119:49, 50) Kɛzi Nyamenle kyekyele ye azonvolɛ arɛle la anwo neazo dɔɔnwo wɔ Gyihova Edwɛkɛ, Baebolo ne anu. Kɛ neazo la, mekɛ mɔɔ Ebileham dele kɛ Gyihova bazɛkye Sodɔm nee Gomɔla la, ɔgyegyele ye kpalɛ. Ɔbizale Nyamenle kɛ: “Asoo amgba ala ɛbazɛkye tenlenema wɔaboka amumuyɛma ne anwo?” Gyihova bɔle Ebileham ɛwɔkɛ kɛ saa ɔnyia tenlenema 50 a, ɔnrɛzɛkye Sodɔm, na ɛhye kyekyele ɔ rɛle. Noko Ebileham bizale Gyihova fane nnu kɛ: Na saa tenlenema 45? 40? 30? 20? 10 ala a wɔ ɛkɛ ɛ? Gyihova nyianle abotane na ɔbɔle Ebileham ɛwɔkɛ kɛ saa ɔnyia tenlenema bulu pɛ bɔbɔ wɔ ɛkɛ a, ɔnrɛzɛkye Sodɔm. Gyihova annyia tenlenema bulu bɔbɔ wɔ ɛkɛ, noko ɔliele Lɔɔto nee ɔ mra mraalɛ ne mɔ.—Mɔl. 18:22-32; 19:15, 16, 26.\n13. Kɛzi Hana vale ɔ nwo dole Gyihova anwo zo ɛ?\n13 Ɛnee Ɛlekana aye Hana ɛlɛkpondɛ awolɛ. Noko ɛnee ɔnnyia ɛkolɛ ɔnwo ralɛ, na ɛhye gyegyele ye. Ɔzɛlɛle Gyihova wɔ ɛhye anwo na Ɛsɔfo Kpanyinli Yilae zele ye kɛ: “Wɔ nzɛlɛlɛ ne mɔɔ wɔva wɔdo Yizilayɛ Nyamenle ne anyunlu la, ɔyɛ ye zɔhane ɔmaa wɔ.” Ɛhye kyekyele Hana arɛle, “na ɔgyakyile ɔ nwo alɔbɔlɛ ɛyɛlɛ.” (1 Sam. 1:8, 17, 18) Hana nyianle anwodozo kɛ Gyihova bali ye ngyegyelɛ ne anwo gyima. Ɔnva nwo kɛ ɛnee ɔnze mɔɔ bazi la, ɔ nzo nu dwole ye. Nzinlii, Gyihova buale ye asɔneyɛlɛ ne. Ɔvale ɛkolɛ na ɔwole ralɛ nrenya. Ɔdonle ye duma Samoɛle.—1 Sam. 1:20.\n14. Kɛmɔti a ɛnee Devidi hyia arɛlekyekyelɛ ɛ? Nwane a ɔzɛlɛle ye kɛ ɔkyekye ɔ rɛle a?\n14 Awie bieko mɔɔ Nyamenle kyekyele ɔ rɛle la a le Belemgbunli Devidi. Gyihova nwu “sonla ahonle nu.” Yemɔti mekɛ mɔɔ ɔkpale Devidi kɛ Yizilayɛ belemgbunli la, ɛnee ɔze kɛ Devidi kpondɛ kɛ ɔyɛ mɔɔ tenrɛ la yɛɛ ɔkulo nɔhalɛ ɛzonlenlɛ. (1 Sam. 16:7; 2 Sam. 5:10) Noko nzinlii, Devidi nee Batehyɛba zɛkyele agyalɛ na ɔbɔle mɔdenle kɛ ɔkeda zo. Mɔɔ bɛmanle ɔnwunle anyebolo mɔɔ wɔ ye ɛtane ne anu la, ɔzɛlɛle Gyihova kɛ: “Wɔ anwunvɔnezelɛ kpole ne ati, nunu me mɛladonlɛ ne mɔ. Nrinzi me ninyɛndane ne mɔ amuala bɔkɔɔ, na te me nwo fi me ɛtane ne anwo. Ɔluakɛ meze me mɛladonlɛ ne mɔ, yɛɛ me ɛtane gyi me nyunlu dahuu.” (Edw. 51:1-3) Devidi lunle ɔ nwo nɔhalɛ nu, na Gyihova vale hyɛle ye. Noko ɛnee ɔwɔ kɛ Devidi nwu amaneɛ wɔ ye nyɛleɛ ne anwo. (2 Sam. 12:9-12) Noko akee, Gyihova anwunvɔnezelɛ ne kyekyele Devidi arɛle.\n15. Ɔka ekyii na Gyisɛse awu la, moalɛ boni a Gyihova vale manle ye a?\n15 Mekɛ mɔɔ Gyisɛse wɔ azɛlɛ ye azo la, ɔnwunle amaneɛ dɔɔnwo. Nyamenle manle nwolɛ adenle, noko Gyisɛse lile nɔhalɛ. Ɛnee ɔdi munli, noko ɔvale ɔ nwo ɔdole Gyihova anwo zo na ɔdiele ye kɛ Belemgbunli. Ɔka ekyii bɛye Gyisɛse bɛmaa bɛku ye la, ɔzɛlɛle Gyihova kɛ: “Tɛ me ɛhulolɛdeɛ ɔ, na wɔ ɛhulolɛdeɛ ɛyɛ ɛkɛ.” Anwumabɔvolɛ bie yele ɔ nwo hilele Gyisɛse na ɔmanle ye anwosesebɛ. (Luku 22:42, 43) Nyamenle kyekyele Gyisɛse arɛle, na ɔmanle ye anwosesebɛ nee moalɛ mɔɔ ɛnee ɔhyia nwo la.\n16. Saa yɛ diedi ne ati ɔka yɛ nee ewule a, kɛzi Gyihova bahola aboa yɛ ɛ?\n16 Saa yɛ diedi ne ati yɛkɔ ewule nee ngoane avinli bɔbɔ a, Gyihova kola boa yɛ maa yɛdi nɔhalɛ. Ewudwazo anyelazo ne noko kyekye yɛ rɛle. Eza yɛ nye la kɛ “bɛbazɛkye . . . ewule,” kpɔvolɛ mɔɔ li amozi la. (1 Kɔl. 15:26) Gyihova kakye ye nɔhalɛ azonvolɛ nee menli gyɛne mɔɔ bɛwu la. Gyihova arɛle ɛnvi debie. Ɔbadwazo bɛ. (Dwɔn 5:28, 29; Gyi. 24:15) Ewudwazo ɛwɔkɛ ne anu diedi kyekye yɛ rɛle na ɔmaa yɛnyia anyelazo wɔ ɛkpɔlɛ mekɛ nu.\n17. Kɛzi Gyihova kyekye yɛ rɛle wɔ mekɛ mɔɔ yɛ kulovolɛ bie kɛwu la ɛ?\n17 Yɛ alɔvolɛ mɔɔ bɛbadwazo bɛ bara ewiade fofolɛ ne anu la kyekye yɛ rɛle. Amaneɛnwunlɛ kɔsɔɔti bavi ɛkɛ. Gyihova azonvolɛ anu “menli pemgbenleamgbe” ne mɔɔ bɛbanyia bɛ ti wɔ awieleɛ ne anu la bɛalie menli mɔɔ bɛbadwazo bɛ la na bɛahilehile bɛ. Nea kɛzi ɛhye bayɛ enililɛ kpole yeamaa bɛ a!—Yek. 7:9, 10.\nYɛvea Nyamenle Asa Abo\n18, 19. Kɛzi Nyamenle ɛkyekye ye azonvolɛ arɛle wɔ sɔnea mekɛ nu ɛ?\n18 Ngapezonli Mosisi hɛlɛle arɛlekyekyelɛ edwɛkɛ bie ɔmanle Yizilayɛma. Ɔhanle ye wɔ edwɛne ɛhye anu kɛ: “Damɛnlangoate Nyamenle ne anwo ɛkɛ le bɛ tɛnlabelɛ; bɛvea ɔ sa abo.” (Mɛla 33:27) Nzinlii ngapezonli Samoɛle zele Yizilayɛma kɛ: “Bɛmmakpo kɛ bɛnrɛdoa [Gyihova] abo zo. Bɛva bɛ ahonle kɔsɔɔti bɛzonle ye. . . . Ɔlua ye duma kpole ne ati, [Gyihova] ɛnrɛkpo ye menli.” (1 Sam. 12:20-22) Saa yɛsonle Gyihova nɔhalɛ nu a, ɔnrɛkpo yɛ ɛlɛ. Ɔbaboa yɛ dahuu.\n19 Nyamenle ɛlɛmaa ye menli mɔɔ de aze wɔ anwongyelelɛ mekɛ ɛhye anu la moalɛ nee arɛlekyekyelɛ. Ɛnɛ, bɛva ɛkpɔlɛ bɛra yɛ mediema dɔɔnwo anwo zo na bɛgua bɛ efiade ɔlua Gyihova mɔɔ bɛsonle ye la ati. Bɛ anwubielɛ ne maa ɔda ali kɛ Gyihova kyekye ye azonvolɛ rɛle wɔ sɔnea mekɛ nu amgba. Kɛ neazo la, bɛdole yɛ diema nrenya ko mɔɔ ɛnee wɔ dɛba ne Soviet Union la efiade ɛvolɛ 23 ɔlua ye diedi ti. Noko wɔ efiade ɛkɛ ne bɔbɔ, ɔnyianle Baebolo nwo mbuluku mɔɔ manle ye anwosesebɛ nee arɛlekyekyelɛ a. Ɔhanle kɛ: “Wɔ ɛvolɛ ɛhye mɔ kɔsɔɔti anu menvale me nwo mendole Gyihova anwo zo na ɔmanle me anwosesebɛ.”—Bɛgenga 1 Pita 5:6, 7.\n20. Kɛmɔti a yɛbahola yɛalie yɛali kɛ Gyihova ɛnrɛkpo yɛ ɛ?\n20 Ɔnva nwo mɔɔ bado yɛ biala la, ɔle kpalɛ kɛ yɛbahakye arɛlekyekyelɛ edwɛkɛ ɛhye: Gyihova ɛnrɛkpo “menli ne mɔɔ le ɔdaye ye ɛdeɛ la.” (Edw. 94:14) Ɔwɔ nuhua kɛ yɛhyia arɛlekyekyelɛ ɛdeɛ, noko yɛbahola yɛakyekye awie mɔ arɛle. Yɛbazukoa kɛzi yɛbakyekye menli mɔɔ ɛlɛnwu amaneɛ wɔ ewiade ɛhye anu arɛle la anwo debie wɔ edwɛkɛ mɔɔ doa zo la anu.\n[Ɔ bo ɛkɛ ne edwɛkɛ]\n^ ɛden. 7 1 Dwɔn 3:19-22, (NW) kenga kɛ: “Ɛhye a bamaa yɛanwu kɛ yɛvi nɔhalɛ ne anu, na yɛazi yɛ ahonle pi wɔ ɔ nyunlu wɔ debie biala mɔɔ yɛ ahonle kɛbu yɛ fɔlɛ wɔ nu la anu a, ɔluakɛ Nyamenle le kpole tɛla yɛ ahonle yɛɛ ɔze debie biala. Ayi mɔ, saa yɛ ahonle ɛmbu yɛ fɔlɛ a, ɛnee yɛkola yɛfa anwodozo yɛtendɛ wɔ Nyamenle anyunlu; na debie biala mɔɔ yɛkɛbiza ye la, yɛ sa ka ye, ɔluakɛ yɛdi ye mɛla ne mɔ azo na yɛyɛ mɔɔ sɔ ɔ nye la.”\nKɛzi Ɛbabua Ɛ?\n• Ninyɛne mɔɔ maa yɛdi nyane la bie a le boni?\n• Kɛzi Gyihova kyekye ye azonvolɛ rɛle ɛ?\n• Saa ɔka yɛ nee ewule a, duzu a bahola akyekye yɛ rɛle a?\n[Debiezukoalɛ kpuyia ne mɔ]\n[Ɛlɛka/Nvoninli ne mɔ wɔ mukelɛ 23]\nKƐZI ƐBALI NINYƐNE ƐHYE MƆ ANWO GYIMA LA . . .\n▪ ahonle Edw. 147:3; 1 Dwɔn 3:19-22; 5:14, 15, NW\n▪ adwenle Edw. 94:19; Fel. 4:6, 7\n▪ nganeɛdelɛ Ade. 14:13, 14; Mɛla 31:6\n▪ nwonane nu kpɔkɛdelɛ 2 Kɔl. 4:8, 9\n▪ sunsum nu kpɔkɛdelɛ Edw. 145:14; Gye. 5:14, 15\nFa nwa awie Fa nwa awie Fa Ɛ Rɛle Wula Gyihova, “Arɛlekyekyelɛ Nyamenle Ne” Nu\nAsoo Awie A Vea Ɛtanelilɛ Kɔsɔɔti Anzi A?\nNwane A Sie Ewiade Ne A?\nBɛkpa Mɔɔ Sie Ewiade Ne La Anwo Ɛdanlɛ\nAsoo Nvasoɛ Wɔ Ninyɛne Mɔɔ Ɛfa Ɛdielie Ɛ Nye La Azo?\nBelazinlililɛ Nee Agyalɛ Nwo Folɛdulɛ Kpalɛ\nAmagɛdɔn a le duzu?\nBɛkyekye “Menli Mɔɔ Di Nyane La Arɛle”\nKɛ Ɔkɛyɛ Na Wɔabikye Nyamenle Ɛ?\nKpuyia Mɔɔ Vi Kengavoma Ɛkɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE October 2011\nFa nwa awie Fa nwa awie ƐZINZALƐ ARANE October 2011\nƐZINZALƐ ARANE October 2011


Deɛ Mɔɔ Ɔti Adam Nee Yive Ɛminli Paladaese La | Baebolo Nu Edwɛkɛ\nNEA mɔɔ ɛlɛsi kɛkala la. Bɛlɛfoa Adam nee Yive bɛavi Yidɛn tola kɛnlɛma ne anu. Ɛze deɛ mɔɔ ɔti yera ye zɛhae la ɔ?\nƆluakɛ bɛyɛle debie mɔɔ ɛnle kpalɛ fee la ati ɔ. Na ɛhye ati a Gyihova ɛlɛtwe bɛ nzo a. Asoo ɛze ɛtane mɔɔ Adam nee Yive yɛle a?\nBɛyɛle debie mɔɔ Nyamenle hanle hilele bɛ kɛ bɛmmayɛ la. Nyamenle hanle hilele bɛ kɛ bɛkola bɛdi mbaka ma mɔɔ wɔ tola ne anu la bie. Noko baka ko azo ma yemɔ Nyamenle hanle kɛ bɛmmadi bie, anrɛɛ bɛkɛwu. Ɔvale zɔhane baka ne ɔziele ɛkɛ ne kɛ ɔdaye mumua ne ye deɛ. Na yɛze kɛ ɔnle kpalɛ kɛ awie kɛva debie mɔɔ le awie gyɛne ɛdeɛ la, ɔnle zɔ ɔ? Aa, boni a zile a?\nKenle ko mɔɔ ɛnee Yive angome a wɔ tola ne anu la, ɛwɔlɛ bie dendɛle hilele ye. Dwenle nwolɛ nea! Ɔzele Yive kɛ ɔli baka ne mɔɔ Nyamenle ɛha ɛhile bɛ kɛ bɛmmadi zo ma la ma ne bie. Noko, mɔɔ Gyihova bɔle nwɔlɛ la yeambɔ bɛ mɔɔ bɛkola bɛtendɛ a. Ɔti mɔɔ ɛhye kile la ala a le kɛ awie gyɛne a ɛnee ɛlɛmaa ɛwɔlɛ ne adendɛ a. Ɛnee nwane ɔ?\nTɛ Adam ɔ. Yemɔti ɛnee ɔbayɛ menli mɔɔ ɛnee Gyihova ɛlumua ɛbɔ bɛ mekɛ tendenle kolaa na yeabɔ azɛlɛ ne la anu ko. Menli zɔhane mɔ le anwumabɔvolɛma, na yɛngola yɛnnwu bɛ. Anwumabɔvolɛ ko ɛhye rayɛle anwomemaazo. Ɔbɔle ɔ bo ɔzuzule kɛ ɔwɔ kɛ ɔdi tumi kɛ Nyamenle la. Na ɛnee ɔkpondɛ kɛ menli tie ye emomu tɛla kɛ bɛkɛdie Gyihova. Yemɔ a le anwumabɔvolɛ ne mɔɔ manle ɛwɔlɛ ne dendɛle la.\nAnwumabɔvolɛ ɛhye holale yɛle Yive koasea. Mɔɔ ɔhanle ɔhilele ye kɛ saa ɔdi baka ma ne bie a ɔbayɛ kɛ Nyamenle la, ɔliele ye ɔlile. Ɔti ɔlile, na Adam noko lile bie. Adam nee Yive andie Nyamenle, na yemɔ ati a bɛ tola aako kɛnlɛma ne vile bɛ sa la.\nNoko kenlebie Nyamenle banlea kɛ bɛbayɛ azɛlɛ ne amuala azo kɛnlɛma kɛ Yidɛn tola ne la. Amozii yɛbazukoa kɛ ɛbazi wɔahola wɔaboka nwo wɔamaa bɛayɛ ye zɔ la. Noko kɛkala, maa yɛnlea mɔɔ dole Adam nee Yive la.\nMɔlebɛbo 2:16, 17; 3:1-13, 24; Yekile 12:9.


Maake 3 | Yintanɛte Zo Baebolo | Ewiade Fofolɛ Ngilebɛbo\nMaake Edwɛkpa 3:1-35\nNrenyia bie mɔɔ asa ɛdwe la ayileyɛlɛ (1-6)\nMenli dɔɔnwo wɔ ɛnwea ne anloa (7-12)\nƐzoanvolɛma 12 ne (13-19)\nMunzule edwɛkɛ mɔɔ tia sunsum nwuanzanwuanza ne (20-30)\nGyisɛse mame nee ɔ mediema mrenyia (31-35)\n3 Ɔziale ɔhɔle nyianusua bie anu bieko, na ɛnee nrenyia bie mɔɔ ɔ sa ɛdwe la wɔ ɛkɛ.+ 2 Yemɔti ɛnee bɛlɛnea ye koonwu saa ɔkɛyɛ ye ayile wɔ Ɛnwomenlelielɛ kenle ne a, amaa bɛabɔ ye somolɛ. 3 Ɔzele nrenyia ne mɔɔ asa ɛdwe la kɛ: “Dwazo bagyinla avinli ɛke.” 4 Akee ɔbizale bɛ kɛ: “Asoo mɛla maa adenle kɛ yɛkɛyɛ kpalɛ anzɛɛ yɛkɛyɛ ɛtane wɔ Ɛnwomenlelielɛ kenle ne, yɛkɛlie ngoane* anzɛɛ yɛkɛhu awie?”+ Noko bɛyɛle koonwu. 5 Mekɛ mɔɔ ɔvale ɛya ɔnleanle bɛ ɔyiale, na ɔlile bɛ ahonle ɛsesebɛ ne anwo nyane la,+ ɔzele nrenyia ne kɛ: “Tenrɛ ɛ sa nu.” Na ɔdenrɛle nu, na ɔ sa ne yɛle kpalɛ bieko. 6 Na Falasiima ne vindele na ndɛndɛ ne ala bɛ nee Hɛlɔdo eku ne anu amra+ hɔvale ɔ nwo adwenle kɛ bɛku ye. 7 Na Gyisɛse nee ye ɛdoavolɛma ne vile ɛkɛ ne hɔle nyevile ne anloa, na menli dɔɔnwo vi Galeli nee Dwudiya doale ye.+ 8 Menli dɔɔnwo noko mɔɔ bɛvi Gyɛlusalɛm nee Ayedumia yɛɛ Dwɔdan ne anzi lɔ yɛɛ ɛleka ɛleka mɔɔ bikye Taya nee Saedɛn la dele ninyɛne dɔɔnwo mɔɔ ɔlɛyɛ la, bɛrale ɔ nwo ɛkɛ. 9 Na ɔzele ye ɛdoavolɛma ne kɛ bɛkpondɛ ɛlɛne bɛzie ɛkɛ bɛmaa ye amaa menli ne angyele ɔ nwo zo. 10 Kɛmɔ ɔyɛle menli dɔɔnwo ayile la ati, bɛdabɛ mɔɔ bɛ ewule ne anu yɛ se la pelele kɛ bɛkɛbikye ye na bɛkɛva bɛ sa bɛkɛha ye.+ 11 Saa sunsum ɛtane ne mɔ+ bɔbɔ nwu ye a, bɛtu bɛgua ɔ nyunlu na bɛtea nu bɛka kɛ: “Wɔmɔ a ɛle Nyamenle Ara ne a.”+ 12 Noko fane dɔɔnwo ne ala ɔbɔle bɛ kɔkɔ ɛsesebɛ kɛ bɛmmaka bɛmaa menli nwu ye.+ 13 Ɔvole boka bie azo na ɔvɛlɛle bɛdabɛ mɔɔ ɔkpondɛ bɛ la,+ na bɛrale ɔ nwo ɛkɛ.+ 14 Na ɔkpale bɛ nuhua 12 na ɔvɛlɛle bɛ ɛzoanvolɛma mɔɔ ɔ nee bɛ balua na yeazoa bɛ yeamaa bɛahɔha edwɛkɛ ne 15 na eza bɛanyia tumi bɛava bɛadu sunsum ɛtane ne mɔ a.+ 16 Bɛdabɛ 12+ ne mɔɔ ɔkpale bɛ la a le Saemɔn, mɔɔ eza ɔdonle ye duma Pita+ la, 17 Zɛbɛdi ara Gyemise nee Gyemise adiema Dwɔn (eza ɔvɛlɛle ɛhye mɔ Bowanɛgyize, mɔɔ kile “Ɛsɛlɛmanye Mralɛ”),+ 18 Andelu, Felepe, Baatɔlomiyu, Mateyu, Tɔmase, Afeɛse ara Gyemise, Tadease, Saemɔn, mɔdenlebɔvolɛ ne, 19 yɛɛ Dwudase Yesekaleɔto mɔɔ nzinlii yele ye maanle la. Akee ɔhɔle sua bie anu, 20 na menli dɔɔnwo rayile ɛkɛ ne bieko, yemɔti bɛannyia adenle bɛanli debie bɔbɔ. 21 Na mɔɔ ye mbusuafoɔ dele la, bɛhɔle kɛ bɛkahye ye, ɔluakɛ ɛnee bɛlɛkeha kɛ: “Yezɛ.”+ 22 Mɛla kilehilevolɛma mɔɔ vi Gyɛlusalɛm rale la noko hanle kɛ: “Biyɛlezibɛbe* wɔ ɔ nwo, na ɔdua sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.”+ 23 Yemɔti ɔvɛlɛle bɛ wɔ ɔ nwo ɛkɛ na ɔvale ndonwo* ɔdendɛle ɔhilele bɛ kɛ: “Kɛ ɔkɛyɛ na Seetan adu Seetan ɛ? 24 Saa belemgbunlililɛ bie ko tia ɔ nwo a, zɔhane belemgbunlililɛ ne ɛnrɛhola gyinla;+ 25 yɛɛ saa awuke bie anu kyɛ nwiɔ a, zɔhane awuke ne babɔ. 26 Yemɔti saa Seetan ɛdwazo ɛtia ɔ nwo na ye nuhua ɛhyɛ nwiɔ a, ɛnee ɔnrɛhola gyinla na ye awieleɛ ɛbikye. 27 Nɔhalɛ nu, awie biala ɛnrɛhola ɛnrɛhɔ katakyie sua nu na ɔnrɛwua ye ninyɛne kyesɛ ɔdimoa ɔkyekye katakyie ne na yeahola yeasesa ye sua ne anu ninyɛne ne. 28 Nɔhalɛ nu meka meahile bɛ kɛ, ɛtane biala ɛnle ɛkɛ mɔɔ sonla kɛyɛ anzɛɛ munzule edwɛkɛ biala ɛnle ɛkɛ mɔɔ sonla kɛha mɔɔ bɛnrɛva bɛnrɛhyɛ ye a. 29 Noko awie biala mɔɔ kɛha munzule edwɛkɛ kɛtia sunsum nwuanzanwuanza ne la, ɔnrɛnyia fakyɛ ɛlɛ,+ emomu ɔbali ɛtane nwo fɔlɛ dahuu.”+ 30 Ɔhanle ɛhye ɔluakɛ ɛnee bɛlɛkeha kɛ: “Sunsum ɛtane wɔ ɔ nwo.”+ 31 Akee ye mame nee ɔ mediema mrenyia ne mɔ+ ragyinlanle alienwo, na bɛzoanle awie kɛ ɔhɔvɛlɛ ye ɔrɛla.+ 32 Ɛnee menli dɔɔnwo dede ɔ nwo ɛkɛ, na bɛzele ye kɛ: “Nea! Wɔ mame nee ɛ mediema mrenyia ne mɔ gyi alienwo lɔ ɛlɛkpondɛ wɔ.”+ 33 Na ɔbuale bɛ kɛ: “Me mame nee me mediema mrenyia a le nwane mɔ?” 34 Akee ɔnleanle bɛdabɛ mɔɔ bɛdede ɔ nwo ɛkɛ ne la ɔyiale na ɔhanle kɛ: “Nea, me mame nee me mediema mrenyia ɛne!+ 35 Awie biala mɔɔ yɛ mɔɔ Nyamenle kulo la, yemɔ a le me diema nrenyia nee me diema raalɛ nee me mame a.”+\n^ Ɔle duma mɔɔ bɛfa bɛfɛlɛ Seetan.\n^ Anzɛɛ “mrɛlɛ.”


Nyamenle Liele Gyɛhɔhyafate | Ngakula Baebolo Ɛzukoalɛdeɛ\nGyihova Liele Gyɛhɔhyafate\nDwuda belemgbunli Gyɛhɔhyafate zɛkyele Beeyale afɔlemokyea nee ananze mɔɔ wɔ maanle ne anu la. Ɛnee ɔkpondɛ kɛ menli ne nwu Gyihova mɛla ne. Yemɔti ɔmaanle safohyenlema nee Livaema hɔle Dwuda ɛleka biala hɔhilehilele menli ne Gyihova mɛla ne.\nƐnee maanle mɔɔ zuozua Dwuda la sulo kɛ bɛbava konle bɛadoa bɛ ɔluakɛ bɛze kɛ Gyihova nee ye menli ne lua. Bɛhyɛle Belemgbunli Gyɛhɔhyafate ninyɛne bɔbɔ. Noko Mowabema, Amɔnoma nee menli mɔɔ vi Yidɔm maanzinli nu la rale kɛ bɛ nee Dwuda baho. Ɛnee Gyɛhɔhyafate ze kɛ kyesɛ Gyihova boa ye. Ɔmaanle mrenyia, mraalɛ nee ngakula ne mɔ kɔsɔɔti rayiale Gyɛlusalɛm. Ɔgyinlanle bɛ nyunlu ɔyɛle asɔne kɛ: ‘Gyihova, saa wɔamboa yɛ a, yɛnrɛhola yɛnrɛli konim. Yɛsɛlɛ wɔ kile yɛ mɔɔ ɔwɔ kɛ yɛyɛ la.’\nGyihova buale bɛ asɔneyɛlɛ ne na ɔhanle kɛ: ‘Bɛmmasulo. Mebaboa bɛ. Bɛgyinla bɛ bo zo ne, bɛmmatu bɛ bo, na bɛnlea kɛ mebazi mealie bɛ la.’ Kɛzi Gyihova liele bɛ ɛ?\nAleɛ hyenle la, Gyɛhɔhyafate maanle edwɛndolɛma dole edwɛne lile sogyama ne anyunlu. Bɛvi Gyɛlusalɛm bɛhɔle konle ne anloa wɔ Tɛkowa.\nMɔɔ edwɛndolɛma ne ɛlɛto edwɛne aye Gyihova ayɛlɛ la, Gyihova honle maanle ye menli ne. Ɔmaanle Amɔnoma nee Mowabema anye zo danle bɛ, na bɛhuhunle bɛ nwo. Noko Gyihova bɔle Dwudama, sogyama nee ɛsɔfo ne mɔ anwo bane. Maanle ngakyile mɔɔ bikye bɛ la dele mɔɔ Gyihova ɛyɛ la, yemɔti ɛnee bɛze kɛ Gyihova ɛlɛko amaa ye menli ne. Kɛzi Gyihova die ye menli ɛ? Ɔdua ndenle ngakyile zo. Ɔngyia menli moalɛ nwo.\n“Ɔnrɛhyia kɛ bɛkɛho bɔbɔ wɔ konle ɛhye anu. Bɛmɛ bɛgyinla bɛ bo zo ne, bɛmmatu bɛ bo, na bɛnlea kɛ [Gyihova] bazi aho bɛ ti ali konim la.”—2 Edwɛkɛsisilɛ 20:17\nKpuya: Subane boni a ɛnee Belemgbunli Gyɛhɔhyafate lɛ a? Kɛzi Gyihova bɔle Dwudama anwo bane ɛ?\n2 Edwɛkɛsisilɛ 17:1-19; 20:1-30\nFa nwa awie Fa nwa awie Gyihova Liele Gyɛhɔhyafate


Nwonane Nee Adwenle Nu Kpɔkɛdelɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Basque Bislama Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chiyao Chol Chuvash Croatian Czech Dangme Danish Dutch English Estonian Ewe Fante Finnish French Ga Georgian German Giliki Greenlandic Haitian Creole Hiligaynon Hungarian Iloko Indonesian Italian Japanese Javanese Kannada Kazakh Kinyarwanda Kirghiz Kirundi Korean Latvian Lithuanian Malagasy Malay Malayalam Mam Myanmar Nahuatl (Central) Nahuatl (Huasteca) Ngabere Norwegian Nzema Oromo Pangasinan Polish Portuguese (Brazil) Portuguese (European) Punjabi Romanian Russian Samoan Serbian (Cyrillic) Serbian (Roman) Setswana Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tarascan Telugu Thai Tigrinya Tojolabal Tongan Tsonga Turkish Turkmen Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Welsh Xhosa Zulu\nKɛmɔ Gyihova Alasevolɛ ɛnlie mogya la ati, bɛdendɛ bɛtia bɛ wɔ ɛvolɛ dɔɔnwo anu. Ɔyɛ a, Baebolo adehilelɛ mɔɔ se “bɛmmadi mogya” mɔɔ ɔti bɛnlie mogya la nee mɔɔ dɔketama dwenle kɛ ɔbaboa bɛ wuleravolɛma la ɛnyia.—Gyi. 15:29.\nNoko, dɔketama mɔɔ lɛ anwubielɛ wɔ ayileyɛlɛ nu la ɛlɛkɔ zo ahile deɛmɔti ɔwɔ kɛ bɛdua ayileyɛlɛ ndenle mɔɔ bɛnva mogya bɛnli gyima wɔ nu azo bɛyɛ ayile la.\nWɔ Stanford Medicine Magazine ne mɔɔ Stanford University School of Medicine ne hɛlɛle ye 2013 la anu, ɛnee mogya nwo amaneɛbɔlɛ titile bie wɔ nu na ye foa bie edwɛkɛtile ne se “Against the Flow—What’s Behind the Decline in Blood Transfusions?” (“Duzu A Ɛlɛmaa Mogya Ɛlielɛ Azo Ade A?”) Sarah C. P. Williams, mɔɔ hɛlɛle zɔhane edwɛkɛ ne la hanle kɛ: “Wɔ ɛvolɛ bulu mɔɔ ɛze la anu, neɛnleanu mɔɔ bɛyɛle la ɛmaa yela ali kɛ wɔ asopiti mɔɔ wɔ aleɛabo la anu, bɛta bɛfa mogya dɔɔnwo bɛmaa kpalɛ bɛtɛla mɔɔ wuleravolɛma hyia amaa yeaboa bɛ la wɔ ɛleka mɔɔ bɛyɛ apelehyɛne nee ɛleka mɔɔ bɛgua wuleravolɛma la.”\nKɛlɛvolɛ ne hwenle adwenle hɔle Patricia Ford, M.D., mɔɔ bukele Center for Bloodless Medicine and Surgery mɔɔ wɔ Pennsylvania Asopiti ne la na ɔkile ye adenle la edwɛkɛ ne azo. Dr. Ford hanle kɛ: “Bɛhilehile dɔketama kɛ saa menli annyia mogya dodo bie a bɛbawu, mɔɔ kile kɛ mogya ala a kola die ngoane a . . . Ɛhye le zɔ wɔ tɛnlabelɛ titile bie mɔ anu, * noko akee, wɔ wuleravolɛma tɛnlabelɛ dɔɔnwo anu, ɛhye ɛnle nɔhalɛ.”\nDr. Ford, mɔɔ nea Gyihova Alasevolɛ kɛyɛ 700 ɛvolɛ biala la eza hanle kɛ: “Dɔketama dɔɔnwo mɔɔ me nee bɛ ɛdendɛ la . . . lɛ adwenle kɛ saa wuleravolɛma dɔɔnwo anlie mogya a bɛnrɛde kpɔkɛ . . . Na mekɛ bie ɛnee melɛ zɔhane adwenle ne bie. Noko mɔɔ menwunle ye la a le kɛ saa mefa ndenle sikalɛ bie mɔ medi gyima a mebahola meanlea wuleravolɛma.”\nWɔ August 2012, Archives of Internal Medicine adwelie kɛlata ne hanle mɔɔ vile neɛnleanu mɔɔ bɛyɛle ye wɔ wuleravolɛma mɔɔ bɛyɛle bɛ ahonle nwo apelehyɛne wɔ asopiti ko anu wɔ ɛvolɛ 28 anu rale la anwo edwɛkɛ. Gyihova Alasevolɛ te kpɔkɛ ndɛndɛ tɛla wuleravolɛma mɔɔ ɛnee lɛ bɛ ewule ne bie mɔɔ bɛmanle bɛ mogya la. Ngyegyelɛ mɔɔ Alasevolɛ ne mɔ yia ye wɔ asopiti la le ekyi, bɛte kpɔkɛ ndɛ wɔ apelehyɛne ne anzi yɛɛ bɛtɛnla aze kɛyɛ ɛvolɛ 20 bɛboka nwo bɛtɛla wuleravolɛma mɔɔ kɛlie mogya la.\nThe Wall Street Journal mɔɔ bɛyele ye April 8, 2013 la anu edwɛkɛ bie hanle kɛ: “Bɛva ɛvolɛ dɔɔnwo bɛyɛ wuleravolɛma mɔɔ bɛ ɛzonlenlɛ ti bɛnlie mogya la apelehyɛne mɔɔ bɛammaa bɛ mogya a. Kɛkala, bɛlɛyɛ menli ayile wɔ asopiti dɔɔnwo anu mɔɔ bɛmmaa bɛ mogya a . . . Dɔketama mɔɔ bɛze apelehyɛne ɛyɛlɛ mɔɔ bɛnva mogya bɛnli gyima wɔ nu anye zo kpalɛ la se mogya mɔɔ bɛnva bɛnli gyima la te mogya mɔɔ bɛtɔ, bɛfa bɛazie, bɛneɛnlea nu na bɛava bɛamaa awie la anwo kakɛ ne azo yɛɛ eza ɔmmaa wuleravolɛma ɛnnyia ewule mɔɔ maa bɛkyɛ asopiti la.”\nƆnyɛ nwanwane kɛ, Robert Lorenz, mɔɔ nea mogya nwo gyimalilɛ nu wɔ Cleveland Clinic la hanle kɛ: “Saa ɛmaa wuleravolɛ bie mogya a, ɛkɛ ne ala ɛte nganeɛ kɛ ɛlɛboa ye . . . Noko nzinlii, ɔda ali wienyi kɛ wɔamboa ye kolaa” la.\n^ ɛden. 5 Amaa wɔanwu adwenle mɔɔ Gyihova Alasevolɛ lɛ wɔ mogya nwo la, nea edwɛkɛ “Frequently Asked Questions—Why Don’t You Accept Blood Transfusions?” anu.\nKɛ mɔɔ Baebolo ne kile la, Nyamenle ɛmaa yɛ mɛla kɛ ‘yɛhwe yɛ nwo yɛvi mogya nwo.’ Kɛzi yɛbava ɛhye yɛali gyima ɛnɛ ɛ?\nFa nwa awie Fa nwa awie Mogya Mɔɔ Bɛfa Bɛmaa—Mɔɔ Dɔketama Akee Ɛlɛka La\nMogya Mɔɔ Alasevolɛ Ne Mɔ Ɛnlie La Maa Bɛ Nwo Ta Sa Ndɛ


Bɛmmamaa yɛgyakyi kɛ yɛkɛhɔ yɛ nyianu ne (24, 25)\nAnwodozo nee diedi maa bɛgyinla kpundii(32-39)\n10 Na kɛmɔ Mɛla ne le ninyɛne mgbalɛ mɔɔ bara la sɔhovolɛ, na ɔnle ninyɛne mumua ne la ati, ɔnrɛhola ɔnrɛmaa menli mɔɔ dua afɔle ko ne ala mɔɔ ɛnee bɛkɔ zo bɛbɔ ye ɛvolɛ ɛvolɛ la azo bɛbikye Nyamenle la ɛnrɛli munli ɛlɛ. 2 Saa tɛ ye zɔ a, asoo anrɛɛ bɛangyakyi afɔle ne mɔɔ bɛbɔ la ɔ? Ɔluakɛ anrɛɛ bɛdabɛ mɔɔ bɛyɛ gyima nwuanzanwuanza ne mɔɔ bɛde bɛ nwo kokye la ɛnze ɛtane bieko. 3 Emomu, afɔlebɔlɛ ɛhye mɔ maa bɛkakye ɛtane ɛvolɛ biala, 4 ɔluakɛ nlankɛ nee mbɔnkye mogya ɛngola ɛnye ɛtane ɛnvi ɛkɛ. 5 Yemɔti mekɛ mɔɔ ɔrale ewiade la, ɔhanle kɛ: “‘Ɛmkpondɛ afɔlebɔlɛ nee ahyɛlɛdeɛ, emomu ɛzieziele sonlabaka ɛmaanle me. 6 Ɛ nye ɛnlie nane mumua ɛyelalɛ nee ɛtane nwo afɔlebɔlɛ nwo.’ 7 Na menganle kɛ: ‘Nea! mera (bɛhɛlɛ me nwo edwɛkɛ wɔ nwomamobɔleɛ* ne anu) kɛ mebayɛ wɔ ɛhulolɛdeɛ, O Nyamenle.’” 8 Alimoa ne ɔhanle kɛ: “Ɛmkpondɛ anzɛɛ ɛ nye ɛnlie afɔlebɔlɛ nee ahyɛlɛdeɛ yɛɛ nane mumua ɛyelalɛ nee ɛtane nwo afɔlebɔlɛ nwo”—afɔle mɔɔ bɛbɔ kɛ mɔɔ Mɛla ne kile la— 9 akee ɔhanle kɛ: “Nea! mera kɛ mebayɛ wɔ ɛhulolɛdeɛ.” Ɔye alimoa ɛdeɛ ne ɔfi ɛkɛ amaa yeava mɔɔ tɔ zo nwiɔ la yeazie ɛkɛ. 10 Ɔlua “ɛhulolɛdeɛ” ɛhye ati, bɛlua Gyisɛse Kelaese sonlabaka ne mɔɔ ɔvale ɔbɔle afɔle kokye la azo bɛde yɛ nwo. 11 Bieko, ɛsɔfo biala gyinla ɔ bo zo ne alehyenlɛ biala yɛ ye gyima nwuanzanwuanza* ne na ɔbɔ afɔle ko ne ala fane dɔɔnwo, ɔluakɛ ɔngola ɔnye ɛtane ɔnvi ɛkɛ ne bɔkɔɔ. 12 Noko nrenyia ɛhye bɔle ɛtane nwo afɔle kokye ala na ɔhɔdɛnlanle Nyamenle asa fema zo, 13 ɔvi mekɛ zɔhane ɔlɛkendɛ kɔkpula kɛ bɛbava ye agbɔvolɛ bɛayɛ ɔ gyakɛ abo ebia. 14 Na yelua afɔlebɔlɛ kokye azo yemaa bɛdabɛ mɔɔ bɛmaa bɛ nwo ɛde la ɛli munli bɔkɔɔ. 15 Bieko, sunsum nwuanzanwuanza ne noko ɛli daselɛ ɛhile yɛ ɔluakɛ alimoa ne ɔhanle kɛ: 16 “‘Ɛhye a le ngyekyeleɛ mɔɔ me nee bɛ bayɛ wɔ mekɛ mɔɔ bara la a,’ kɛ Gyihova* se la ɛne. ‘Mebava me mɛla ne meawula bɛ ahonle nu na meahɛlɛ ye wɔ bɛ adwenle nu.’” 17 Akee ɔhanle kɛ: “Na menrɛhakye bɛ ɛtane nee bɛ anzosesebɛ nyɛleɛ ne mɔ bieko.” 18 Na ɛleka mɔɔ ɛhye mɔ anwo fakyɛ wɔ la, ɛtane nwo afɔlebɔlɛ ɛnle ɛkɛ bieko. 19 Zɔhane ati, mediema, kɛmɔ yɛdua Gyisɛse mogya ne azo yɛfa akɛnrasesebɛ* yɛkɔ nwuanzanwuanza ɛleka ne, 20 mɔɔ ɔbukele ɔmaanle yɛ kɛ adenle fofolɛ mɔɔ kɔ ngoane nu mɔɔ dua mgbɛnu ɛdanlɛ ne anu, ɛhye a le ye sonlabaka ne, 21 yɛɛ kɛmɔ yɛlɛ ɛsɔfo kpole mɔɔ nea Nyamenle sua ne azo la ati, 22 bɛmaa yɛva ahonle kpalɛ nee diedi mɔɔ di munli la yɛbikye Nyamenle, mekɛ mɔɔ bɛde yɛ ahonle nu bɛvi adwenle mɔɔ anu ɛnde la anwo na bɛva nzule anye komikomi bɛbia yɛ sonlabaka ne la. 23 Bɛmaa yɛzɔ yɛ anyelazo ne mɔɔ yɛka nwolɛ edwɛkɛ bagua nu la anu kpundii na yɛzi pi, ɔluakɛ ahenle mɔɔ bɔle ɛwɔkɛ ne la le nɔhavo. 24 Na bɛmaa yɛzuzu* yɛ nwo ngoko, yɛmaa yɛ nwo anwosesebɛ yɛhɔ ɛlɔlɛ nee gyima kpalɛ ɛyɛlɛ nu, 25 bɛmmamaa yɛgyakyi kɛ yɛkɛhɔ yɛ nyianu ne mɔ, kɛ mɔɔ yeyɛ bie mɔ subane la, emomu bɛmaa yɛmaa yɛ nwo anwosesebɛ, titili mekɛ mɔɔ bɛkɛnwu kɛ awieleɛ ne ɛlɛbikye la. 26 Ɔluakɛ saa yɛ nye fuu yɛyɛ ɛtane wɔ mekɛ mɔɔ yɛnyia nɔhalɛ ne anwo nɔhalɛ ndelebɛbo la a, ɛtane nwo afɔlebɔlɛ bieko ɛnle ɛkɛ, 27 emomu mɔɔ ɛha la a le kɛ, ndɛnebualɛ mɔɔ yɛ ɛzulolɛ la nee ɛya mɔɔ ɛlɛsɔ kɛ senle la bayela bɛdabɛ mɔɔ bɛdwazo bɛtia la. 28 Saa awie ambu Mosisi Mɛla ne a, bɛgyinla alasevolɛ nwiɔ anzɛɛ nsa daselɛlilɛ zo bɛku ye mɔɔ bɛnze ye anwunvɔne a. 29 Ɛnee bɛnea a anzohwenlɛ kpole boni a awie mɔɔ kɛtietia Nyamenle Ara ne anwo zo na ɔkɛbu ngyekyeleɛ mogya ne mɔɔ bɛvale bɛdele ɔ nwo la kɛ nwolɛ ɛngyia na ɔkɛdendɛ ɔkɛtia sunsum ne ɛlolɛ ne la kɛnyia a? 30 Ɔluakɛ yɛze Ahenle mɔɔ hanle ɛhye la: “Nzenralɛlilɛ le me ɛdeɛ; mebadua ɛtane nwo kakɛ.” Eza ɔse, “Gyihova* babua ye menli ndɛne.” 31 Ɔyɛ ɛzulolɛ kɛ tease Nyamenle ne kɛhwe awie anzo. 32 Noko, bɛhakye mekɛ mɔɔ bɛlimoale bɛnwunle wienyi ne la dahuu, bɛbɔle mɔdenle bɛgyinlanle nu na bɛhonle ɛsesebɛ wɔ amaneɛnwunlɛ nu. 33 Ɛnee ɔdwu mekɛ ne bie a, bɛbɔ bɛ aholoba na bɛkile bɛ nyane wɔ bagua nu,* yɛɛ ɔdwu mekɛ ne bie noko a bɛgyinla bɛdabɛ mɔɔ bɛnwu amaneɛ ɛhye mɔ la anzi. 34 Na bɛlile bɛdabɛ mɔɔ bɛguale bɛ efiade la anwo nyane yɛɛ mɔɔ bɛzale bɛ bɛliele bɛ nwo ninyɛne la bɛ rɛle ambɔ, ɛnee bɛze kɛ bɛlɛ agyapadeɛ kpalɛ mɔɔ ɛnzɛkye ɛlɛ la wɔ ɛkɛ. 35 Yemɔti, bɛmmagyakyi kɛ bɛbava akɛnrasesebɛ bɛadendɛ, ɔluakɛ ahatualɛ kpole bie li ɔ nzi. 36 Na ɔwɔ kɛ bɛnyia abotane, amaa bɛyɛ Nyamenle ɛhulolɛdeɛ bɛwie a, bɛ sa aha ɛwɔkɛ ne. 37 Ɔluakɛ “yeha ekyii bie,” na “ahenle mɔɔ ɛlɛba la ara, na ɔnrɛhyɛ fee.” 38 “Na tenlenenli balua ye diedi zo anyia ngoane,” na “saa ɔsia ɔ nzi a, me nye* ɛnrɛlie ɔ nwo.” 39 Yɛmɛ, yɛnle menli mɔɔ yɛsia yɛ nzi yɛkɔ ɛzɛkyelɛ nu a, emomu yɛle menli mɔɔ yɛlɛ diedi mɔɔ bɔ yɛ ngoane* nwo bane a.\n^ Giliki aneɛ nu, “bɛfa bɛ bɛgyinla nwɔhoalilɛleka.”


Edwɛne 146 | Yintanɛte Zo Baebolo | Ewiade Fofolɛ Ngilebɛbo\nFa ɛ nwo to Nyamenle anwo zo, na tɛ sonla\nSonla wu a, ye nzuzulɛ kɔsɔɔti minli (4)\nNyamenle maa bɛdabɛ mɔɔ bɛgua aze la zo (8)\n146 Bɛye Gyaa* ayɛlɛ!+ Bɛmaa me sonlabaka ne amuala* ɛye Gyihova ayɛlɛ.+ 2 Mebaye Gyihova ayɛlɛ me ngoane mekɛ kɔsɔɔti. Mebado* ayɛlɛyelɛ edwɛne meamaa me Nyamenle ne wɔ mekɛ tendenle mɔɔ mede ngoane nu la. 3 Mmafa ɛ nwo ɛto mgbanyima*Anzɛɛ sonla dasanli mɔɔ ɛngola ɛmmaa ngoane la anwo zo.+ 4 Ye ɛnwomenle* ne fi ye nu a, ɔsia ɔkɔ ndɛtɛlɛ nu;+Kenle ko ne ala ye nzuzulɛ kɔsɔɔti minli.+ 5 Anyelielɛ a le sonla ne mɔɔ Gyekɔbo Nyamenle ne le ye boavolɛ,+Na ye anyelazo a le Gyihova ye Nyamenle ne,+ 6 Anwuma nee aze* Yɛvolɛ ne,Mɔɔ yɛle nyevile nee mɔɔ wɔ nu la amuala,+Ahenle mɔɔ di nɔhalɛ dahuu,+ 7 Ahenle mɔɔ di pɛlepɛle maa menli mɔɔ bɛsisi bɛ,Ahenle mɔɔ maa mɔɔ ɛhɔne ku ye la aleɛ la.+ Gyihova dwula pilizama.*+ 8 Gyihova ɛlɛbuke anyenzinliravolɛma anye;+Gyihova ɛlɛmaa bɛdabɛ mɔɔ bɛgua aze la zo;+Gyihova kulo tenlenema. 9 Gyihova ɛlɛbɔ nyɛvolɛ nwo bane;Ɔboa nrisa nee ahunlanvolɛ,+Noko ɔsɛkye amumuyɛma ngyehyɛleɛ.*+ 10 Gyihova bali Belemgbunli dahuu,+O Zayɔn, wɔ Nyamenle ne bali belemgbunli ɔvi awolɛndoazo zo kɔdwu awolɛndoazo zo. Bɛye Gyaa* ayɛlɛ!\n^ Anzɛɛ “menli titili.”\n^ Hibulu aneɛ nu, “bɛdabɛ mɔɔ bɛkyekye bɛ la.”\n^ Anzɛɛ “ɔkyea amumuyɛma adenle.”


Wulomuma 3 | Yintanɛte Zo Baebolo | Ewiade Fofolɛ Ngilebɛbo\nKɔmaa Wulomuma 3:1-31\n“Bɛmaa Nyamenle ɛyɛ nɔhavo” (1-8)\nDwuuma nee Gilikima wɔ ɛtane bo (9-20)\nTenleneyɛlɛ mɔɔ lua diedi zo (21-31)\nBɛ muala bɛndwu Nyamenle anyunlunyia ne anwo (23)\n3 Ɛnee akee duzu a maa Dwuunli tɛla menli mɔɔ ɛha la ɛ, anzɛɛ mrenyiazo ɛpɛlɛ zo nvasoɛ a le duzu? 2 Nvasoɛ dɔɔnwo wɔ zo. Mɔɔ limoa la, bɛvale Nyamenle edwɛkɛ nwuanzanwuanza ne bɛwulale bɛ sa nu.+ 3 Ɛnee akee edwɛkɛ ne a le boni? Saa bie mɔ annyia diedi a, asoo diedi mɔɔ bɛnlɛ la bazɛkye Nyamenle nɔhalɛlilɛ ne ɔ? 4 Ɔnrɛra ye zɔ ɛlɛ! Emomu, bɛmaa Nyamenle ɛyɛ nɔhavo+ na sonla biala ɛyɛ adalɛ,+ kɛ mɔɔ bɛhɛlɛ la: “Amaa wɔali benle wɔ wɔ edwɛkɛ nu na saa bɛlɛbua wɔ ndɛne a wɔali konim.”+ 5 Noko, saa yɛ ninyɛndane maa Nyamenle tenleneyɛlɛ da ali a, ɛnee duzu a ɔwɔ kɛ yɛka a? Saa Nyamenle da ye ɛya ne ali a, ɛnee ɔkile kɛ ɔnli pɛlepɛle ɔ? (Melɛtendɛ kɛ sonla ala la.) 6 Ɔnrɛra ye zɔ ɛlɛ! Saa Nyamenle ɛnli pɛlepɛle a, ɛnee kɛzi ɔbabua ewiade ne ndɛne ɛ?+ 7 Noko saa me adalɛ ɛmaa Nyamenle nɔhalɛ ne ɛla ali wienyi na yewula ye anyunlunyia a, ɛnee duzu ati a bɛlɛbua medame noko ndɛne kɛ ɛtanevolɛ a? 8 Ɛnee duzu ati a yɛnga mɔɔ menli bie mɔ bɔ adalɛ ka to yɛ nwo zo la bie kɛ, “Bɛmaa yɛyɛ ninyɛndane amaa ninyɛne mgbalɛ ara” ɛ? Ndɛne mɔɔ bɛbua menli zɔhane mɔ la fɛta.+ 9 Ɛnee duzu a yɛka a? Yɛle kpalɛ yɛtɛla bɛ ɔ? Kyɛkyɛ! Kɛ mɔɔ melimoa meha la, Dwuuma nee Gilikima amuala wɔ ɛtane tumi bo;+ 10 kɛ mɔɔ bɛhɛlɛ la: “Tenlenenli biala ɛnle ɛkɛ, ko bɔbɔ ɛnle ɛkɛ;+ 11 awie biala ɛnle ɛkɛ mɔɔ lɛ nwunu a, awie biala ɛnle ɛkɛ mɔɔ kpondɛ Nyamenle abo zo a. 12 Menli kɔsɔɔti ɛvo adenle, bɛ muala bɛyɛ mgbane; awie biala ɛnle ɛkɛ mɔɔ da atiakunlukɛnlɛma ali a, ko bɔbɔ ɛnle ɛkɛ.”+ 13 “Bɛ komenzia le kɛ nla mɔɔ bɛtɛkedale zolɛ la; bɛva bɛ tafinlima bɛbɛlɛbɛla menli.”+ “Ɛwɔlɛ pɔezen wɔ bɛ nloa anu.”+ 14 “Amowa nee ɛdendɛlɛ ɛtane ɛyi bɛ nloa anu tetɛkɛɛ.”+ 15 “Bɛ gyakɛ abo yɛ ndɛ kɔka mogya gua.”+ 16 “Ɛzɛkyelɛ nee amaneɛnwunlɛ wɔ bɛ ndenle nu 17 yɛɛ bɛnze anzodwolɛ adenle ne.”+ 18 “Nyamenle anwo ɛzulolɛ biala ɛnle bɛ nye zo.”+ 19 Na yɛze kɛ mɔɔ Mɛla ne ka la amuala, ɔka ɔkile bɛdabɛ mɔɔ bɛwɔ Mɛla ne abo la, amaa bɛaha awie biala anloa bɛado nu na ewiade ne amuala ayɛ mɔɔ Nyamenle twe bɛ nzo a ɔfɛta a.+ 20 Ɔti, bɛnrɛlua mɛla gyima zo bɛnrɛbu awie* biala tenlenenli wɔ ɔ nyunlu,+ ɔluakɛ mɛla a maa yɛnyia ɛtane nwo nɔhalɛ ndelebɛbo a.+ 21 Noko kɛkala tɛ mɛla a maa Nyamenle tenleneyɛlɛ da ali a,+ emomu Mɛla ne nee Ngapezoma ne di nwolɛ daselɛ,+ 22 ɛhɛe, Nyamenle tenleneyɛlɛ mɔɔ lua Gyisɛse Kelaese anu diedi zo la wɔ ɛkɛ ne maa bɛdabɛ mɔɔ bɛlɛ diedi la amuala. Na ngakyile biala ɛnle bɛ avinli.+ 23 Ɔluakɛ bɛ muala bɛyɛ ɛtane na bɛndwu Nyamenle anyunlunyia ne anwo,+ 24 na ɔle ahyɛlɛdeɛ ala+ kɛ bɛlua Kelaese Gyisɛse ɛkpɔnedeɛ ne+ mɔɔ ɔduale la azo bɛbu bɛ tenlenema wɔ ye ɛlolɛ kpole ne+ anu. 25 Nyamenle vale ye maanle kɛ mgbɔdalɛ debie+ ɔlua ye mogya ne anu diedi zo.+ Ɔyɛle ɛhye ɔvale ɔlale ye tenleneyɛlɛ ne ali, ɔluakɛ Nyamenle zile abotane* vale ɛtane mɔɔ bɛyɛle ye wɔ dɛba ne la hyɛle bɛ. 26 Ɔyɛle ɛhye ɔvale ɔhilele ye tenleneyɛlɛ ne+ wɔ mekɛ ɛhye anu, amaa yeayɛ tenlenenli wɔ mekɛ bɔbɔ mɔɔ ɔlɛdua Gyisɛse anu diedi zo yeabu menli tenlenema la.+ 27 Ɛnee akee adubɛnwo ne wɔ nienwu? Ɔnle ɛleka biala. Ɔlua mɛla boni azo? Ɔlua gyima zo ɔ?+ Kyɛkyɛ, emomu ɔlua diedi mɛla ne azo. 28 Na yɛnwu kɛ bɛdua diedi zo a bɛbu sonla tenlenenli a, na tɛ mɛla gyima zo ɔ.+ 29 Anzɛɛ ɔle Dwuuma angome Nyamenle ɔ?+ Ɔnle maanle maanle ne anu amra noko Nyamenle ɔ?+ Ɛhɛe, ɔle maanle maanle ne anu amra noko ɛdeɛ.+ 30 Kɛmɔ Nyamenle le kokye la ati,+ ɔbalua diedi zo yeabu bɛdabɛ mɔɔ bɛpɛ bɛ mrenyiazo la tenlenema+ na yealua bɛdabɛ mɔɔ bɛtɛpɛle bɛ mrenyiazo la diedi zo yeabu bɛ tenlenema.+ 31 Ɛnee yɛ diedi ne ati yɛsɛkye mɛla ɔ? Kyɛkyɛ! Emomu, yɛmaa mɛla gyinla.+\n^ Anzɛɛ “homonle ɔ nwo zo”


Duzu A Baebolo Ne Kola Kilehile Yɛ A?—Kɛzi Bɛfa Bɛdi Gyima La\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | November 2016\nKENGA YE WƆ Abbey Abui Acholi Afrikaans Albanian Altai Alur Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Biak Bicol Bislama Boulou Brazil Mumule Aneɛ Bulgarian Bété Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Dayak Ngaju Digor Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Giliki Gokana Greenlandic Guarani Guerze Gujarati Gun Haitian Creole Hausa Herero Hibulu Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Low German Luganda Lunda Luo Macedonian Macua Malagasy Malay Malayalam Maltese Mam Mapudungun Marathi Mauritian Creole Maya Mazatec (Huautla) Mbunda Mende Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Rutoro Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nKilehile Yɛ buluku ne nee Baebolo Ne Kilehile buluku ne le ko. Mbuluku ɛhye mɔ mɔɔ yɛfa yɛkilehile la ka nɔhalɛ ko ne ala wɔ adenle ko ne ala azo. Noko akee, Kilehile Yɛ ne abo ɛdelɛ ɛnyɛ ɛse yɛɛ ndelebɛbo wɔ nu. Bɛyɛ bɛmaa bɛdabɛ mɔɔ ɔyɛ se kɛ bɛbade Baebolo Ne Kilehile ne abo la. Kɛ anrɛɛ ɛbanwu mokanwo wɔ nu la, awieleɛ edwɛkɛ wɔ Kilehile Yɛ ne anu mɔɔ kilehile edwɛkɛkpɔkɛ bie mɔ nee ngilehilelɛ mɔɔ wɔ edwɛkɛ titili ne anu la anu. Mukenye kpuya anzɛɛ ndinu ɛlɛka ɛnle adile ne mɔ abo. Emomu, ɔpɛ Baebolo nu nɔhalɛ ne mɔɔ bɛhilehile nu wɔ edwɛkɛ titili ne anu la sikalɛ wɔ ye awieleɛ. Kɛ mɔɔ Baebolo Ne Kilehile de la, yɛbahola yɛava Kilehile Yɛ buluku ne yɛamaa mekɛ biala saa bɔbɔ tɛ yemɔ a yɛlɛfa yɛamaa wɔ siane ne anu a. Kɛ ɔkɛyɛ na yɛava ninyɛne mɔɔ yɛ anyelielɛ mɔɔ wɔ Kilehile Yɛ ne anu la yɛali gyima wɔ mekɛ mɔɔ yɛlɛyɛ Baebolo ɛzukoalɛ la ɛ?\nSIKALƐPƐLƐ: Wɔ menli dɔɔnwo afoa nu, kɛzi yɛkenga ɛdendɛkpunli ne na yɛabiza kpuya ne mɔɔ wɔ Baebolo Ne Kilehile buluku ne anu la boa bɛ kpalɛ. Noko, fa ye kɛ sukoavo ne ɛnde aneɛ ne anzɛɛ ɔnze kenga kpalɛ. Saa ɔba ye zɔ a, ɛbahola wɔava Kilehile Yɛ buluku ne wɔayɛ debiezukoalɛ ne. Akee ɛbahola wɔava tile sikalɛpɛlɛ ne wɔayɛ debiezukoalɛ ne na wɔamaa sukoavo ne anwosesebɛ kɛ ɔdaye ɔgenga edwɛkɛ titili ne. Bɛkola bɛfa mitini kɛyɛ 15 bɛsukoa Baebolo nu nɔhalɛ ne wɔ debiezukoalɛ ko biala anu. Kɛmɔ edwɛkɛ dɔɔnwo mɔɔ wɔ edwɛkɛ titili ne anu la ɛnle sikalɛpɛlɛ ne anu la ati, ɔwɔ kɛ kilehilevolɛ ne siezie ɔ nwo kpalɛ, ɔmaa sukoavo ne ngyianlɛ tɛnla ye adwenle nu. Saa kilehilevolɛ ne fa edwɛkɛ titili ne yɛ debiezukoalɛ ne a, ɔbahola yeava sikalɛpɛlɛ ne yeayɛ ndinu.\nAWIELEƐ EDWƐKƐ: Kɛzi bɛhyehyɛ edwɛkɛkpɔkɛ nee ngilehilelɛ wɔ edwɛkɛ titili ne anu la, zɔhane ala a ɔde wɔ awieleɛ edwɛkɛ ne anu a. Kilehilevolɛ ne bahola azi kpɔkɛ kɛ ɔ nee ye bazuzu awieleɛ edwɛkɛ ne mɔɔ wɔ Kilehile Yɛ buluku ne anu la anwo wɔ debiezukoalɛ ne anu.\nFa nwa awie Fa nwa awie Duzu A Baebolo Ne Kola Kilehile Yɛ A?—Kɛzi Bɛfa Bɛdi Gyima La\nNYAMENLE EDWƐKƐ NE AZO NVASOƐ Baebolo Ne Ka Yelɛ Kpalɛ Nwo Edwɛkɛ\nYƐ KILISIENE ƐBƐLABƆLƐ Bɛze ‘Ɔ Hu Kɛ Ɔtɛnla Anlenkɛ Kpole Ne Anloa’\nNYAMENLE EDWƐKƐ NE AZO NVASOƐ Maa Ɛ Nye Ɛlie Wɔ Gyima Nwo\nYƐ KILISIENE ƐBƐLABƆLƐ Duzu A Baebolo Ne Kola Kilehile Yɛ A?—Kɛzi Bɛfa Bɛdi Gyima La\nNYAMENLE EDWƐKƐ NE AZO NVASOƐ “Mekɛ Mɔɔ Bɛle Mgbavolɛ Nee Mbɛlɛra La, Bɛhakye Bɛ Bɔvolɛ Ne”\nYƐ KILISIENE ƐBƐLABƆLƐ Ngakula—Bɛyɛ Ye Ndɛndɛ Bɛva Adenle Mɔɔ “Anye Ɛrala Ɛkɛ Ne” La Anu\nNYAMENLE EDWƐKƐ NE AZO NVASOƐ Hyulam Bɛlɛra Ne—Ɔfɛta Kɛ Yɛsukoa Ye Neazo Ne\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU November 2016\nFa nwa awie Fa nwa awie YƐ ƐBƐLABƆLƐ NEE YƐ ƐZONLENLƐ NYIANU BULUKU November 2016\nYƐ ƐBƐLABƆLƐ NEE YƐ ƐZONLENLƐ NYIANU BULUKU November 2016


Zɛkalaya 13 | Yintanɛte Zo Baebolo | Ewiade Fofolɛ Ngilebɛbo\nBɛbaye awozonle nee adalɛ ngapezoma ɛkɛ (1-6)\nAdalɛ ngapezoma babɔ anyiemgba (4-6)\nBɛbabɔ mboaneneavolɛ ne (7-9)\nMɔɔ tɔ zo nsa la bava senle nu (9)\n13 “Kenle zɔhane, bɛbadu bula bɛamaa Devidi abozoamra nee Gyɛlusalɛmma na bɛava bɛanrinzi ɛtane nee evinli.+ 2 Kɛ ɛlɔne Gyihova se la ɛne, “Kenle zɔhane, mebaye ananze aluma meavi azɛlɛ ne azo,+ na bɛnrɛhakye bɛ bieko; na mebaye ngapezoma+ nee sunsum ɛtane ne mɔ noko meavi azɛlɛ ne azo. 3 Na saa awie ka ngapezo bieko a, ye papa nee ye mame mɔɔ bɛwole ye la baze ye kɛ, ‘Ɛbawu, ɔluakɛ wɔbɔ adalɛ wɔ Gyihova duma nu.’ Na ye papa nee ye mame mɔɔ bɛwole ye la bava debie awɔ ye, ɔluakɛ yeha ngapezo.+ 4 “Kenle zɔhane, ngapezonli biala babɔ anyiemgba wɔ ye ɛnyelɛzodeɛnwunlɛ nwo wɔ mekɛ mɔɔ ɔbaha ngapezo la; na bɛnrɛwula enrinli* tɛladeɛ+ bɛnrɛbɛlɛbɛla menli bieko. 5 Na ɔbaha kɛ, ‘Menle ngapezonli. Mele ɛyazonlɛnli, ɔluakɛ awie dɔle me wɔ me ngakula nu.’ 6 Na saa awie biza ye kɛ, ‘Na nganlɛ ɛhye mɔ mɔɔ bɛwɔ wɔ awane zo la noko ɛ?’* a, ɔbabua kɛ, ‘Menyianle nganlɛ ɛhye mɔ wɔ me gɔnwo mɔ* sua nu.’” 7 “O konle dadeɛ, dwazo tia me mboaneneavolɛ ne,+Dwazo tia sonla mɔɔ le me gɔnwo la,” kɛ ɛlɔne Gyihova se la ɛne. “Bɔ mboaneneavolɛ ne,+ na maa mboane ne mɔ ɛbɔ asande;+Na mebava me sa meazie ngyikyi ne mɔ anwo.” 8 Kɛ Gyihova se la ɛne, “Azɛlɛ ye amuala,”“Saa bɛkyɛ nuhua nsa a, nwiɔ bavi ɛkɛ na bɛaminli;*Na mɔɔ tɔ zo nsa ne la ala a baha a. 9 Na mebamaa mɔɔ tɔ zo nsa la ava senle nu;Na mebadu bɛ nu evinli kɛ mɔɔ bɛtu dwɛtɛ fufule nu evinli la,Na meazɔ bɛ meanlea kɛ mɔɔ bɛsɔ nvutuke bɛnea la.+ Bɛbabɔ me duma,Na mebalie bɛ zo. Mebaha kɛ, ‘Bɛle me menli,’+ Na bɛaha kɛ, ‘Gyihova le yɛ Nyamenle.’”\n^ Anzɛɛ “ngapezonli.”\n^ Hibulu aneɛ nu, “bɛwɔ ɛ sa nwo la noko ɛ?” Ɛhye kile, bɛwɔ ɛ kɛnra zo anzɛɛ ɛ nzi.\n^ Anzɛɛ “bɛdabɛ mɔɔ bɛkulo me edwɛkɛ la.”\n^ Anzɛɛ “bɛawu.”


Nowa Anwo Edwɛkɛ Ne Yɛɛ Azuyilɛ Kpole Ne—Ɔle Nwɔra Bie Ala Ɔ?\nKENGA YE WƆ Afrikaans Albanian America Mumule Aneɛ Amharic Arabic Armenian Azerbaijani Bislama Brazil Mumule Aneɛ Bulgarian Cambodian Catalan Cebuano Chavacano Chichewa Chin (Hakha) Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Faroese Fijian Finnish Fon French Ga Georgian German Giliki Gun Hausa Hibulu Hiligaynon Hmong (White) Hungarian Iban Icelandic Iloko Indonesian Isoko Italian Japanese Kabuverdianu Kamba Kannada Kikaonde Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kyangonde Lingala Lithuanian Luganda Luo Malagasy Malay Malayalam Myanmar Ndebele (Zimbabwe) Nepali Norwegian Nzema Ossetian Papiamento (Curaçao) Persian Polish Portuguese (Brazil) Portuguese (European) Quechua (Cuzco) Romanian Russia Mumule Aneɛ Russian Sango Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Spanish Sunda Swahili Swati Swedish Tagalog Tajiki Tatar Telugu Tetun Dili Thai Tigrinya Turkish Twi Ukrainian Urhobo Uruund Uzbek Uzbek (Roman) Valencian Vietnamese Welsh Xhosa Yoruba Zapotec (Quiatoni) Zulu\nNowa Anwo Edwɛkɛ Ne Yɛɛ Azuyilɛ Kpole Ne—Ɔle Nwɔra Bie Ala Ɔ?\nAzuyilɛ ne rale amgba. Nyamenle luale zo zɛkyele amumuyɛma, noko ɔhanle ɔhilele Nowa kɛ ɔbobɔ ɛlɛne ɔva ɔlie kpalɛma nee nane ne mɔ ngoane. (Mɔlebɛbo 6:11-20) Yɛbahola yɛalie yɛali kɛ Azuyilɛ ne rale amgba ɔluakɛ bɛhɛlɛ ye wɔ Baebolo ne mɔɔ “vi Nyamenle sunsum nu” la anu.—2 Timote 3:16.\nNɔhalɛ anzɛɛ nwɔra?\nDuzu ati a Azuyilɛ ne rale a?\nƐnee menli ze ye kɛ Azuyilɛ ne bara ɔ?\nKɛzi ɛnee Nowa ɛlɛne ne de ɛ?\nMekɛ tendenle nyɛ a Nowa vale bobɔle ɛlɛne ne a?\nAzuyilɛ kpole ne anwo tetedwɛkɛ nu nwɔra\nBaebolo ne maa ɔda ali kɛ Nowa le sonla mɔɔ dɛnlanle aze yɛɛ Azuyilɛ ne rale amgba, ɔnle nwɔra.\nBaebolo kɛlɛvoma liele lile kɛ Nowa dɛnlanle aze. Kɛ neazo la, Baebolo kɛlɛvoma Ɛzela nee Luku yɛle neɛnleanu kpalɛ amaa bɛahɛlɛ tetedwɛkɛ mɔɔ le nɔhalɛ la. Ɔti saa bɛvale Nowa bɛbokale Yizilayɛ mbusua mɔɔ dɛnlanle aze tete ne la anwo ɛdeɛ a, ɛnee ɔkile kɛ ɔdɛnlanle aze amgba. (1 Edwɛkɛsisilɛ 1:4; Luku 3:36) Edwɛkpa kɛlɛvoma Mateyu nee Luku hɛlɛle edwɛkɛ mɔɔ Gyisɛse hanle vanenle Nowa nee Azuyilɛ ne anwo la.—Mateyu 24:37-39; Luku 17:26, 27.\nBieko, ngapezonli Yizikeɛle nee ɛzoanvolɛ Pɔɔlo hanle Nowa anwo edwɛkɛ kɛ ɔyɛle diedi nee tenleneyɛlɛ nwo neazo. (Yizikeɛle 14:14, 20; Hibuluma 11:7) Asoo nrɛlɛbɛ wɔ nu kɛ kɛlɛvoma ɛhye mɔ baha kɛ yɛzukoa awie mɔɔ yeandɛnla aze ɛlɛ la neazo ne? Nɔhalɛ nu, Nowa nee mrenyia yɛɛ mraalɛ gyɛne mɔɔ lale diedi ali la ɛyɛ neazo mɔɔ ɔwɔ kɛ yɛsukoa a ɔluakɛ bɛdɛnlanle aze amgba.—Hibuluma 12:1; Gyemise 5:17.\nBaebolo ne fa Azuyilɛ ne anwo edwɛkɛ fɔɔnwo maa. Azuyilɛ ne anwo edwɛkɛ mɔɔ wɔ Baebolo ne anu la ɛnva edwɛkɛ le kɛ “Bɛdie me nwɔra ko o,” a bɔ ɔ bo a kɛ asɛɛ ɔle nwɔra bie la. Emomu, Baebolo ne ka ɛvolɛ, siane yɛɛ kenle mɔɔ debie biala mɔɔ fale Azuyilɛ ne anwo rale nu la anwo edwɛkɛ. (Mɔlebɛbo 7:11; 8:4, 13, 14) Eza ɔka ɛlɛne ne mɔɔ Nowa yɛle la tendenle, ye tɛtɛlɛ nee ye anwumahɔlɛ nwo edwɛkɛ. (Mɔlebɛbo 6:15) Edwɛkɛ ɛhye mɔ amuala maa yɛnwu ye kɛ mɔɔ Baebolo ne ka ye wɔ Azuyilɛ ne anwo la ɛnle nwɔra, emomu ɔle nɔhalɛ.\nBaebolo ne ka kɛ, kolaa na Azuyilɛ ne ara la ɛnee “sonla amumuyɛyɛlɛ ne ɛyɛ kpole kpalɛ.” (Mɔlebɛbo 6:5) Ɔtoa zo kɛ “ɛnee akee asɛɛ sonla ko bɔbɔ ɛnle azɛlɛ ye azo mɔɔ di boɛ wɔ Nyamenle anyunlu a” ɔluakɛ ɛnee basabasayɛlɛ yɛɛ nla nu ɛbɛlatane ɛbu zo.—Mɔlebɛbo 6:11; Dwuudu 6, 7.\nBaebolo ne ka kɛ, anwumabɔvolɛ atisesebɛma mɔɔ vile anwuma na bɛ nee mraalɛ ralale la a vale ngyegyelɛ ɛhye mɔ anu dɔɔnwo rale a. Anwumabɔvolɛ ɛhye mɔ wole mralɛ mɔɔ ɛnee bɛfɛlɛ bɛ Nɛfelem, na bɛvale ngyegyelɛ nee amaneɛnwunlɛ bɛrale menli mɔɔ ɛnee wɔ ɛkɛ ne mekɛ zɔhane la anwo zo. (Mɔlebɛbo 6:1, 2, 4) Nyamenle zile kpɔkɛ kɛ ɔye amumuyɛyɛlɛ yeavi azɛlɛ ne azo na yeamaa kpalɛma abɔ ɛbɛlabɔlɛ fofolɛ mɔɔ yɛ anyelielɛ la abo.—Mɔlebɛbo 6:6, 7, 17.\nƐhɛe. Nyamenle hanle mɔɔ bazi la hilele Nowa na ɔmaanle ye adehilelɛ kɛ ɔbobɔ ɛlɛne ɔva ɔlie ye abusua ne nee nane ne mɔ ngoane. (Mɔlebɛbo 6:13, 14; 7:1-4) Nowa bɔle menli ne kɔkɔ wɔ ɛzɛkyelɛ ne mɔɔ ɛlɛba la anwo noko bɛandie ye kɔkɔbɔlɛ ne. (2 Pita 2:5) Baebolo ne ka kɛ: “Bɛannwu ye kɔkpula kɛ Azuyilɛ ne ravale bɛ muala la.”—Mateyu 24:37-39.\nƐnee Nowa ɛlɛne ne le ɛlɛka kpole mɔɔ lɛ ayiazo nna na ye tendenle kɛyɛ mita 133 (ft 437), ye tɛtɛlɛ kɛyɛ mita 22 (ft 73) yɛɛ ye anwumahɔlɛ kɛyɛ mita 13 (ft 44). Bɛvale gɔfa baka a bɛbobɔle ɛlɛne ne a, na bɛvale bilewu bɛhanle ɔ kunlu ne ɔ nzi. Ɛnee ɔlɛ nzɛzo nsa yɛɛ ekpumgbunli dɔɔnwo wɔ nu. Ɛnee anlenkɛ wɔ ɛlɛne ne foa ko yɛɛ nvɛnzɛlɛ wɔ ye anwuma. Ɔzɔho kɛ bɛdule ɛlɛne ne azo bɛmaanle ɔhɔle anwuma amaa ezule tɔ a yealua zo yeagua aze.—Mɔlebɛbo 6:14-16.\nBaebolo ne ɛnga mekɛ tendenle mɔɔ Nowa vale bobɔle ɛlɛne ne la, noko ɔzɔho kɛ ɔvale ɛvolɛ dɔɔnwo a ɔbobɔle a. Nowa wole ye belamunli ralɛ la ɛnee yeli ɛvolɛ mɔɔ bo 500, yɛɛ Azuyilɛ ne rale la ɛnee yeli ɛvolɛ 600. *—Mɔlebɛbo 5:32; 7:6, New World Translation.\nMekɛ mɔɔ Nyamenle hanle kɛ Nowa ɛbobɔ ɛlɛne ne la ɛnee ɔ mra mrenyia ne mɔ ɛyɛ mgbanyinli na bɛgya, bie a ɛnee bɛwɔ bɛ ɛvolɛ 50 anzɛɛ 60 ne anu. (Mɔlebɛbo 6:14, 18) Saa ɛhye le zɔ a, ɛnee yɛbahola yɛaha kɛ bie a bɛvale ɛvolɛ 40 anzɛɛ 50 a bɛbobɔle ɛlɛne ne bɛwiele a.\nAzuyilɛ ne anwo edwɛkɛ mɔɔ menli ka ye wɔ ewiade la anu dɔɔnwo le ngakyile fi azuyilɛ ne anwo tetedwɛkɛ mɔɔ Baebolo ne ka la anwo, noko edwɛkɛ bie mɔ wɔ nu mɔɔ ɔ nee mɔɔ Baebolo ne ka la yia a. Mekɛ mɔɔ Nowa abozoamra ɛlɛso wɔ azɛlɛ ye azo la, ɔzɔho kɛ bɛhanle Azuyilɛ ne anwo edwɛkɛ bɛhilele bɛ. Noko akee, mekɛ ɛlɛkɔ la bɛvale adalɛ edwɛkɛ bɛfonlanle nu. Suzu neazo bie mɔ anwo.\nGiliki tetedwɛkɛ nu nwɔra: Bɛhanle bɛhilele nrenyia nee raalɛ mɔɔ nyianle ngoane wɔ azuyilɛ ne anu la kɛ bɛdo awolɛ bɛgua bɛ nzi amaa bɛ bo zo amra ayi azɛlɛ ne. Awolɛ ne mɔ rayɛle mrenyia nee mraalɛ.\nHindu tetedwɛkɛ nu nwɔra: Fɛlɛ bie hanle hilele nrenyia bie kɛ azuyilɛ bie bazɛkye alesama. Fɛlɛ ne hanle hilele nrenyia ne kɛ ɔbobɔ ɛlɛne. Nrenyia ne nyianle ngoane ɔluakɛ fɛlɛ ne hilele ɛlɛne ne adenle hɔle ɛleka kpalɛ.\nBabelɔn tetedwɛkɛ nu nwɔra: Bɛmaanle nrenyia nee raalɛ mɔɔ nyianle ngoane wɔ azuyilɛ ne anu la damɛnlangoate ngoane na bɛrayɛle nyamenle.\nCentral America tetedwɛkɛ nu nwɔra: Nrenyia bie nee ɔ ye yɛɛ bɛ mra nyianle ngoane wɔ azuyilɛ bie anu na menli mɔɔ hale la amuala hakyile fɛlɛ.\n^ ɛden. 10 Saa ɛkpondɛ ɛvolɛ mɔɔ menli bie mɔ le kɛ Nowa lile la a, nea edwɛkɛ “Did People in Bible Times Really Live So Long?” mɔɔ wɔ December 1, 2010, The Watchtower ne anu la.\nBaebolo Ne Baebolo Kpuya Mɔɔ Bɛbua Baebolo Nu Tetedwɛkɛ Le Pɛpɛɛpɛ Tetedwɛkɛ & Baebolo Ne\nNowa “Nee Nɔhalɛ Nyamenle Ne Luale”\nDuzu a yɛsukoa yɛfi Nowa, ɔ ye, nee bɛ abusua ne ɛkɛ a?\nFa nwa awie Fa nwa awie Nowa Anwo Edwɛkɛ Ne Yɛɛ Azuyilɛ Kpole Ne—Ɔle Nwɔra Bie Ala Ɔ?\nijwbq edwɛkɛ 156\nAsoo Awie Bahola Anwu Menli Mɔɔ Hɛlɛle Baebolo Ne La?


Nyamenle Sunsum Ne Nee Yɛ Ɛdeɛ Ne Bɔ Nu (Wulomuma 8:16) | Ɛzinzalɛ Arane\nKENGA YE WƆ Afrikaans Aukan Baoule Bassa (Cameroon) Bislama Boulou Cambodian Chin (Hakha) Chitonga Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Niuean Nyaneka Nzema Otetela Pidgin (Cameroon) Portuguese (Brazil) Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Nyamenle Sunsum ne nee yɛ ɛdeɛ ne bɔ nu maa yɛkola yɛka kɛ yɛle Nyamenle amra.”—WULOMUMA 8:16.\nEDWƐNE: 109, 108\nKƐZI NGƐLƐLERA ƐHYE MƆ MAA YƐNWU ADENLE MƆƆ BƐDUA ZO BƐKPOKPA AWIE LA Ɛ?\n2 Kɔlentema 1:21, 22; 2 Pita 1:10, 11\nWulomuma 8:15, 16; 1 Dwɔn 2:20, 27\n1-3. Edwɛkɛ boni a maanle Pɛntekɔso yɛle kenle titili a, na kɛzi edwɛkɛ zɔhane mɔ maanle mɔɔ Ngɛlɛlera ne hanle la rale nu ɛ? (Nea mɔlebɛbo nvoninli ne.)\nƐNEE ɔle Molɛ nwonlomɔ wɔ Gyɛlusalɛm. Ɛnee ɛhye le anyelielɛ mekɛ titili. Ɛnee menli ɛlɛdi Pɛntekɔso ɛvoyia ne mɔɔ ɛnee le ɛvoyia titili wɔ mekɛ mɔɔ bɛte hwiiti la. Zɔhane nwonlomɔ ne, ɛsɔfo kpanyinli ne bɔle dahuu afɔle ne wɔ ɛzonlenlɛ sua ne anu. Akee bɛbɔle kɛyɛ dɔne ngɔnla la, ɔvale hwiiti mɔɔ bɛlimoale bɛdele, mɔɔ bɛva bɛyɛ paano mɔɔ mgbɔvonle wɔ nu la ɔbɔle afɔle. Ɛsɔfo kpanyinli ne dole paano ne ehono maanle Gyihova. Ɛnee ɛhye le ɛvolɛ 33 Pɛntekɔso ne.—Sɛlɛvolɛma 23:15-20.\n2 Ɛnee ɛsɔfo kpanyinli ne bɔ ehono afɔle ɛvolɛ biala. Ɛnee afɔlebɔlɛ ne nee debie bie mɔɔ anwo hyia kpalɛ mɔɔ zile wɔ ɛvolɛ 33 Pɛntekɔso la zɔho bɛ nwo kpalɛ. Na ɛhye dole Gyisɛse ɛdoavolɛma 120 mɔɔ ɛnee bɛlɛyɛ asɔne wɔ sua bie anu wɔ Gyɛlusalɛm ɛbolɔnsam bie azo la. (Gyima ne 1:13-15) Ɔka ɛvolɛ ɛya mɔtwɛ na edwɛkɛ ne azi la, ngapezonli Dwowɛle hɛlɛle deɛ ɛhye anwo edwɛkɛ. (Dwowɛle 2:28-32; Gyima ne 2:16-21) Edwɛkɛ mɔɔ anwo hyia la boni a zile a?\n3 Kenga Gyima ne 2:2-4. Wɔ ɛvolɛ 33 Pɛntekɔso ne, Nyamenle vale ye sunsum nwuanzanwuanza ne kpokpale Kilisienema zɔhane. (Gyima ne 1:8) Akee menli dɔɔnwo bɔle yiale bɛ, na ɛdoavolɛma ne bɔle ɔ bo kɛ bɛka nwanwane ninyɛne mɔɔ bɛnwu ye nee mɔɔ bɛde la anwo edwɛkɛ. Ɛzoanvolɛ Pita hilehilele mɔɔ ɛzi nee deɛmɔti nwolɛ hyia la anu hilele bɛ. Akee ɔzele menli dɔɔnwo ne kɛ: “Bɛnlu bɛ nwo na bɛgyakyi ɛtane ɛyɛlɛ, na bɛmaa bɛzɔne bɛ wɔ Gyisɛse Kelaese duma nu, amaa bɛava bɛ ɛtane bɛahyɛ bɛ na bɛanyia Nyamenle ahyɛlɛdeɛ ne, mɔɔ le Sunsum Nwuanzanwuanza ne.” Kenle zɔhane, bɛzɔnenle menli kɛyɛ 3,000, na bɛdabɛ noko bɛnyianle sunsum nwuanzanwuanza ne bie.—Gyima ne 2:37, 38, 41.\n4. (a) Nzɔne ati a ɔwɔ kɛ yɛmaa mɔɔ zile wɔ Pɛntekɔso mekɛ ne la kyia yɛ a? (b) Edwɛkɛ boni a limoale zile wɔ ɛvolɛ dɔɔnwo anu wɔ mekɛ ko ne ala mɔɔ ɛnee bɛdi Pɛntekɔso ɛvoyia ne la ɛ? (Nea awieleɛ edwɛkɛ ne.)\n4 Nzɔne a ɛnee ɛsɔfo kpanyinli ne nee afɔle mɔɔ ɔbɔ ye Pɛntekɔso biala la gyi ɛkɛ maa a? Ɛnee ɛsɔfo kpanyinli ne gyi ɛkɛ maa Gyisɛse. Ɛnee paano ne gyi ɛkɛ maa Gyisɛse ɛdoavolɛma mɔɔ bɛkpokpale bɛ la. Bɛkpa ɛdoavolɛma zɔhane mɔ bɛvi alesama mɔɔ bɛnli munli la anu na bɛfɛlɛ bɛ “alumuama.” (Gyemise 1:18) Nyamenle ɛlie menli ɛhye mɔ ɛdo nu kɛ ɔ mra, na yekpa bɛ kɛ bɛ nee Gyisɛse ɛli tumi kɛ arelemgbunli wɔ Nyamenle Belemgbunlililɛ ne anu. (1 Pita 2:9) Gyihova balua ye Belemgbunlililɛ ne azo yeayila alesama kɔsɔɔti mɔɔ yɛ tieyɛ la. Yemɔti saa yɛ nee Gyisɛse badɛnla anwuma anzɛɛ yɛbadɛnla azɛlɛ ye azo wɔ paladaese bɔbɔ a, ɔwɔ kɛ ɛvolɛ 33 Pɛntekɔso ne anwo kyia yɛ. —Nea awieleɛ edwɛkɛ ne.\nKƐZI BƐKPOKPA AWIE Ɛ?\n5. Kɛzi yɛkola yɛnwu kɛ tɛ adenle ko ne ala a bɛdua zo bɛkpokpa awie biala ɛ?\n5 Ɛdoavolɛma mɔɔ ɛnee wɔ ekpumgbunli ne anu wɔ ɛbolɔnsam ne azo la arɛle ɛnrɛvi kenle zɔhane ɛlɛ. Ɛnee debie bie mɔɔ le kɛ senle tafinlima la wɔ bɛ nuhua biala ati zo. Gyihova maanle bɛholale bɛhanle aneɛ ngakyile. Bɛnwunle ye wienyi kɛ bɛva sunsum nwuanzanwuanza ne bɛkpokpa bɛ. (Gyima ne 2:6-12) Noko tɛ Kilisienenli biala mɔɔ bɛbakpokpa ye la a nwu nwanwane deɛ ɛhye bie a. Kɛ neazo la, Baebolo ne ɛnga kɛ bɛnwunle debie mɔɔ le kɛ senle tafinlima la wɔ menli apenle dɔɔnwo ne mɔɔ nzinlii bɛkpokpale bɛ wɔ Gyɛlusalɛm la ati zo. Bɛkpokpale bɛ wɔ mekɛ mɔɔ bɛzɔnenle bɛ la. (Gyima ne 2:38) Bieko, tɛ Kilisienema kɔsɔɔti a bɛkpokpa bɛ wɔ mekɛ mɔɔ bɛkɛzɔne bɛ la a. Bɛzɔnenle Samɛleama la, ɔ nzi mekɛ ekyi yɛɛ bɛkpokpale bɛ a. (Gyima ne 8:14-17) Noko Kɔnileɛse nee menli mɔɔ ɛnee wɔ ye sua nu ɛkɛ la ɛdeɛ ne le ngakyile, bɛkpokpale bɛ kolaa na bɛazɔne bɛ.—Gyima ne 10:44-48.\n6. Nzɔne a menli mɔɔ bɛkpokpa bɛ la amuala nyia a, na nzɔne a ɔmaa bɛnwu ye a?\n6 Nɔhalɛ nu, asolo adenle mɔɔ Kilisienenli ko biala dua zo nwu ye kɛ bɛkpokpa ye a. Bie a menli bie mɔ nwunle ye ɛkɛ ne ala kɛ Gyihova ɛkpokpa bɛ. Bie mɔ noko, mekɛ ekyi guale nu kolaa na bɛanwu kɛ bɛkpokpa bɛ. Noko ɛzoanvolɛ Pɔɔlo hilehilele mɔɔ to bɛ nuhua biala la anu kɛ: “Bɛliele Kelaese bɛlile la ati, Nyamenle vale ye Sunsum Nwuanzanwuanza ne, mɔɔ ɔvale ɔbɔle ɛwɔkɛ la ɔmanle bɛ, ɔvale ɔyɛle bɛ nzonlɛ kɛ bɛle ye menli.” (Ɛfɛsɛsema 1:13, 14) Yemɔti Gyihova dua ye sunsum nwuanzanwuanza ne azo ɔmaa Kilisienema ɛhye mɔ nwu ye wienyi kɛ yekpa bɛ kɛ bɛhɔ anwuma. Wɔ adenle ɛhye azo, sunsum nwuanzanwuanza ne yɛ “bɛ nzonlɛ,” anzɛɛ ɔmaa bɛnwu kɛ kenle bie bɛbadɛnla anwuma dahuu na tɛ azɛlɛ ye azo.—Kenga 2 Kɔlentema 1:21, 22; 5:5.\nƆnle kɛ awie mɔɔ bɛkpokpa ye la maa debie biala si ye adenle kɛ ɔbazonle Gyihova\n7. Nzɔne a ɔwɔ kɛ Kilisienenli biala mɔɔ bɛkpokpa ye la yɛ na ɔ sa aha ye ahyɛlɛdeɛ ne a?\n7 Saa bɛkpokpa Kilisienenli bie a, asoo ɔkile kɛ ye biala anu ɔ sa baha ye ahyɛlɛdeɛ ne ɔ? Kyɛkyɛ. Ɔze kɛ bɛkpokpa ye kɛ ɔhɔ anwuma. Noko kyesɛ ɔdi nɔhalɛ ɔmaa Gyihova na ɔ sa aha ye ahyɛlɛdeɛ ne. Pita hilehilele nu kɛ: “Zɔhane ati, mediema, bɛbɔ mɔdenle kpalɛ kpalɛ kɛ bɛkɛmaa Nyamenle ɛvɛlɛlɛ mɔɔ yevɛlɛ bɛ nee ɛkpalɛ mɔɔ yekpa nu yeye bɛ la kɛgyinla bɛ nyunlu dahuu. Saa bɛyɛ ye zɔhane a bɛnrɛdɔ aze ɛlɛ. Zɛhae nyɛleɛ zo ala yɛɛ bɛlua a bɛkɛnyia yɛ Awulae nee Dievolɛ Gyisɛse Kelaese belemgbunlililɛ ne mɔɔ ɛmbɔ aze ɛlɛ la a.” (2 Pita 1:10, 11) Yemɔti ɔnle kɛ awie mɔɔ bɛkpokpa ye la maa debie biala si ye adenle kɛ ɔbazonle Gyihova. Bɛkpokpa ye kɛ ɔhɔ anwuma ɛdeɛ, noko saa yeanli nɔhalɛ a, ɔ sa ɛnrɛha ye ahyɛlɛdeɛ ne.—Hibuluma 3:1; Yekile 2:10.\nKƐ ƆKƐYƐ NA AWIE ANWU KƐ BƐKPOKPA YE Ɛ?\n8, 9. (a) Nzɔne ati a ɔyɛ se kɛ menli dɔɔnwo bade kɛzi bɛkpokpa awie la abo ɛ? (b) Kɛ ɔkɛyɛ na awie anwu kɛ bɛkpa ye kɛ ɔhɔ anwuma ɛ?\n8 Bie a ɔbayɛ se kɛ Nyamenle azonvolɛ dɔɔnwo bade kɛzi Nyamenle kpokpa awie la abo, ɔluakɛ bɛtɛkpokpale bɛdabɛ mumua ne. Nyamenle bɔle alesama kɛ bɛdɛnla azɛlɛ ye azo dahuu, na tɛ anwuma. (Mɔlebɛbo 1:28; Edwɛndolɛ 37:29) Noko Gyihova ɛkpa bie mɔ kɛ bɛhɔyɛ arelemgbunli nee ɛsɔfoma wɔ anwuma. Yemɔti saa Gyihova kpokpa bɛ a, bɛ anyelazo nee kɛzi bɛdwenle la kakyi, na ɛhye maa bɛ nye da kɛ bɛbadɛnla anwuma.—Kenga Ɛfɛsɛsema 1:18.\n9 Noko kɛzi awie kola nwu kɛ bɛkpokpa ye kɛ ɔhɔ anwuma ɛ? Yɛ mɔɔ Pɔɔlo hanle hilele mediema mɔɔ ɛnee bɛwɔ Wulomu mɔɔ Nyamenle kpokpale bɛ “kɛ bɛrayɛ ye menli” la nzonlɛ. Ɔzele bɛ kɛ: “Sunsum ne mɔɔ Nyamenle ɛva ɛmaa bɛ la ɛnyɛ bɛ ahanra, na ɔmmaa bɛnyɛ avoanvoanle. Sunsum ne maa bɛyɛ Nyamenle amra, na ɔlua Sunsum ne tumi zo yɛkola yɛfɛlɛ Nyamenle kɛ, “Egya! Me Papa.” Nyamenle Sunsum ne nee yɛ ɛdeɛ ne bɔ nu maa yɛkola yɛka kɛ yɛle Nyamenle amra.” (Wulomuma 1:7; 8:15, 16) Nyamenle dua ye sunsum nwuanzanwuanza ne azo ɔmaa awie nwu ye wienyi kɛ yekpa ye kɛ ɔ nee Gyisɛse bali tumi wɔ anwuma.—1 Tɛsalonaekama 2:12.\n10. Saa 1 Dwɔn 2:27 ka kɛ Kilisienema mɔɔ bɛkpokpa bɛ la ɛngyia awie mɔɔ ɔkilehile bɛ la anwo a, ɔkile nzɔne?\n10 Saa Nyamenle kpokpa awie a, tɛ awie gyɛne a baha ahile ahenle kɛ bɛkpokpa ye a. Gyihova maa ɔnwu ye wienyi kɛ yekpokpa ye. Ɛzoanvolɛ Dwɔn zele Kilisienema mɔɔ bɛkpokpa bɛ la kɛ: “Na bɛmɛ, Nwuanzanwuanza Ko ne ɛmaa bɛ ye Sunsum ne bie, bɛdabɛ bɛze debie biala.” Eza ɔhanle kɛ: “Bɛmɛ, Sunsum ne mɔɔ Kelaese ɛwola ɛgua bɛ nwo zo la tɛbɔ bɛ nwo, yemɔti bɛngyia kilehilevolɛ bieko, ɔluakɛ ye Sunsum ne bahilehile bɛ debie biala, yɛɛ ɔnle adalɛ, ɔka nɔhalɛ. Ngilehilelɛ mɔɔ yeva yemaa bɛ la bɛli zo na bɛ nee Kelaese ɛyɛ ko ɛdɛnla.” (1 Dwɔn 2:20, 27) Kɛ mɔɔ Gyihova kilehile awie biala la, zɔhane ala a ɔwɔ kɛ ɔkilehile Kilisienema mɔɔ bɛkpokpa bɛ la a. Noko tɛ awie a baha ahile bɛ kɛ bɛkpokpa bɛ a. Gyihova dua ye tumi bedevinli, sunsum nwuanzanwuanza ne azo ɔmaa bɛnwu ye wienyi kɛ amgba yekpokpa bɛ!\n‘BƐWO BƐ FOFOLƐ’\n11, 12. Kpuya boni a bie a Kilisienenli mɔɔ bɛkpokpa ye la babiza ɔ nwo a, noko nzɔne a ɔdie ɔto nu a?\n11 Saa bɛfa sunsum nwuanzanwuanza ne bɛkpokpa Kilisienema a, ɔmaa bɛkakyi kpole kpalɛ. Yemɔti ɔmaanle Gyisɛse hanle kɛ ‘bɛwo bɛ fofolɛ.’ (Dwɔn 3:3, 5) Akee ɔhilehilele nu kɛ: “Mmamaa ɔyɛ wɔ ɛzulolɛ kɛ meha kɛ, ‘Ɔwɔ kɛ bɛwo [bɛ] fofolɛ’ a. Anwoma ne bɔ kɔ ɛleka mɔɔ ɔkulo la; ɛte ɔ ne, na ɛnze ɛleka mɔɔ ɔvi ɔba a, yɛɛ ɛnze ɛleka mɔɔ ɔkɔ a. Zɔhane ala yɛɛ awie biala mɔɔ bɛkɛwo ye Sunsum nu la de a.” (Dwɔn 3:7, 8) Nɔhalɛ nu, saa ɛka kɛzi bɛkpokpa awie la anwo edwɛkɛ wɔahile awie mɔɔ bɛtɛkpokpale ye la a, ɛnnwu kɛzi ɛka ye bɔbɔ na yeade ɔ bo a. —Nea awieleɛ edwɛkɛ ne.\nAwie mɔɔ bɛkpokpa ye la die to nu kɛ Gyihova ɛkpa ye\n12 Bie a awie mɔɔ bɛkpokpa ye la babiza ɔ nwo kɛ, ‘Nzɔne ati a Gyihova amkpa awie gyɛne na ɔkpale me a?’ Bie a ye adwenle bayɛ ye kɛ ɔnfɛta. Noko ɔdie ɔto nu kɛ Gyihova ɛkpa ye. Ɔyɛ ye fɛ kpalɛ na ɔkile ahyɛlɛdeɛ ɛhye anwo anyezɔlɛ kpole. Menli mɔɔ bɛkpokpa bɛ la te nganeɛ kɛ Pita la, ɔhanle kɛ: “Ayɛlɛyelɛ ɛha Nyamenle, yɛ Awulae Gyisɛse Kelaese ɔ Ze ne! Yelua ye ɛlolɛ kpole ne azo yedwazo Gyisɛse Kelaese yevi ewule nu na yemaa yɛnyia ngoane fofolɛ nwo anyelazo mɔɔ ɛnwu ɛlɛ a. Ɔlua zolɛ yɛ nye la nyilalɛ bebelebe ne mɔɔ Nyamenle ɛva ɛzie ye menli ne la azo. Bɛmɛ bɛ ti, yeva nyilalɛ ɛhye mɔɔ ɛmkpɔlɔ, ɔnzɛkye, yɛɛ ɔndu anzɛɛ ɔmkpa la yezie anwuma lɔ yemaa bɛ.” (1 Pita 1:3, 4) Saa menli mɔɔ bɛkpokpa bɛ la kenga edwɛkɛ ɛhye a, ɔmaa bɛnwu ye wienyi kɛ bɛ Papa ɛlɛtendɛ ahile bɛ.\n13. Saa bɛfa sunsum nwuanzanwuanza ne bɛkpokpa awie a, nzenzaleɛ boni a ba ye nu a, na nzɔne a fa nzenzaleɛ ɛhye ba a?\n13 Kolaa na Gyihova akpa Kilisienema ɛhye mɔ kɛ bɛhɔ anwuma la, ɛnee bɛlɛ anyelazo kɛ bɛbadɛnla azɛlɛ ye azo dahuu. Ɛnee bɛ nye la mekɛ mɔɔ Gyihova bayɛ azɛlɛ ne paladaese na yeaye amumuyɛyɛlɛ kɔsɔɔti yeavi azɛlɛ ye azo la ade. Bie a bɛpɛle kɛzi bɛlɛyɛ bɛ busuanli bie anzɛɛ bɛ gɔnwo bie mɔɔ wule na bɛdwazo ye atuu la anwo nvoninli. Eza ɛnee bɛ nye la kɛ bɛbazi bɛ ti anwo sua bɛadɛnla nu anzɛɛ bɛbalua mbakama na bɛali ye nzoleɛ ne bie. (Ayezaya 65:21-23) Kɛmɔti a akee bɛ adwenle bɔle ɔ bo kɛ ɔkakyi ɛ? Asoo adwenleadwenle anzɛɛ amaneɛnwunlɛ a maanle bɛ adwenle bɔle ɔ bo kɛ ɔkakyi a? Asoo ɔrale bɛ ti anu arɛlevilɛ nu kɛ azɛlɛ ye azo mɔɔ bɛbadɛnla ye dahuu la bavonle bɛ na bɛ nye ɛnrɛlie ɛke ɔ? Anzɛɛ asoo ɛnee bɛkulo kɛ bɛnwu kɛzi anwuma asetɛnla de la ati ɔ? Kyɛkyɛ. Nyamenle mumua ne a zile kpɔkɛ ne maanle bɛ a. Mekɛ mɔɔ ɔkpale bɛ la, ɔluale ye sunsum nwuanzanwuanza ne azo ɔhakyile bɛ anyelazo ne nee kɛzi bɛdwenle la.\n14. Kɛzi menli mɔɔ bɛkpokpa bɛ la te nganeɛ wɔ azɛlɛ ye azo mɔɔ bɛde la anwo ɛ?\n14 Yemɔti asoo ɛhye kile kɛ menli mɔɔ bɛkpokpa bɛ la kulo kɛ bɛwu ɔ? Pɔɔlo hanle kɛzi menli mɔɔ bɛkpokpa bɛ la te nganeɛ la anwo edwɛkɛ. Ɔvale bɛ sonla baka ne ɔdole “ndanlɛ sua” nwo na ɔhanle kɛ: “Mekɛ mɔɔ yɛde ndanlɛ sua ɛhye anu la, yɛsu yɛ kunlu kpalɛ wɔ anwongyelelɛ nu; tɛ kɛ asɛɛ bɛkpa yɛ azɛlɛ ye azo ndanlɛ sua bɛvi yɛ nwo ɔ, na yemɔ a le kɛ, yɛkpondɛ kɛ bɛfa anwuma ndanlɛ sua ɛdeɛ fofolɛ ne bɛkpolo yɛ, amaa ngoane aheda mɔɔ wu la azo.” (2 Kɔlentema 5:4) Kilisienema ɛhye mɔ ɛngulo kɛ bɛwu. Bɛ nye die ɛbɛlabɔlɛ nu, na bɛkpondɛ kɛ bɛ nee bɛ mbusuafoɔ nee bɛ gɔnwo mɔ bɔ nu sonle Gyihova alehyenlɛ biala. Noko ɔnva nwo debie biala mɔɔ bɛlɛyɛ la, bɛkakye kenle bie ɛwɔkɛ mɔɔ Nyamenle ɛbɔ bɛ la.—1 Kɔlentema 15:53; 2 Pita 1:4; 1 Dwɔn 3:2, 3; Yekile 20:6.\nGYIHOVA ƐKPA WƆ Ɔ?\n15. Nzɔne a ɛngile kɛ bɛva sunsum nwuanzanwuanza ne bɛkpokpa awie a?\n15 Bie a ɛngola ɛnnwu ye saa Gyihova ɛkpa wɔ kɛ ɛhɔ anwuma a. Saa ɛte nganeɛ kɛ bie a yekpa wɔ a, dwenle kpuya ɛhye mɔ anwo kpalɛ: Ɛte nganeɛ kɛ ɛbɔ mɔdenle kpalɛ wɔ edwɛkɛhanlɛ gyima ne anu ɔ? Asoo ɛ nye die Baebolo ne nee ‘sunsum nu ninyɛne mɔɔ anu pi’ la ɛzukoalɛ nwo kpalɛ ɔ? (1 Kɔlentema 2:10) Asoo ɛte nganeɛ kɛ Gyihova ɛmaa wɔ daselɛlilɛ gyima ne ɛzo ma kpalɛ ɔ? Gyihova ɛhulolɛdeɛ ɛyɛlɛ hyia wɔ tɛla debie biala ɔ? Asoo ɛkulo menli kpalɛ yɛɛ ɛte nganeɛ kɛ ɔwɔ kɛ ɛbɔ mɔdenle ɛboa bɛ ɛmaa bɛsonle Gyihova ɔ? Wɔnwu daselɛ mɔɔ kile kɛ Gyihova ɛboa wɔ wɔ ndenle titili bie mɔ azo wɔ wɔ ɛbɛlabɔlɛ nu ɔ? Saa ɛbua kpuya ɛhye mɔ biala kɛ ɛhɛe a, asoo ɔkile kɛ bɛkpa wɔ kɛ ɛhɔ anwuma? Kyɛkyɛ. Nzɔne ati ɔ? Ɔluakɛ Nyamenle azonvolɛ kɔsɔɔti, mɔɔ bɛkpokpa bɛ nee mɔɔ bɛtɛkpokpale bɛ la amuala kola te nganeɛ zɔ. Gyihova kola dua sunsum nwuanzanwuanza ne azo maa ye sonvolɛ biala tumi ko ne ala bie, ɔnva nwo anyelazo mɔɔ bɛlɛ la. Nɔhalɛ nu, saa wɔ adwenle yɛ wɔ kɛ bie a ɛbahɔ anwuma a, ɔkile kɛ bɛtɛkpale wɔ. Menli mɔɔ Gyihova ɛkpa bɛ la adwenle nu ɛnyɛ bɛ kesee! Bɛze kɛ bɛkpokpa bɛ!\n16. Kɛzi yɛkola yɛnwu kɛ tɛ awie biala mɔɔ ɔbanyia sunsum nwuanzanwuanza ne la a bɛkpa ye kɛ ɔhɔ anwuma ɛ?\n16 Nɔhavoma mɔɔ Gyihova vale ye sunsum nwuanzanwuanza ne maanle bɛ noko bɛangɔ anwuma la anwo neazo dɔɔnwo wɔ Baebolo ne anu. Bɛ nuhua ko a le Dwɔn Sɔnevolɛ ne. Gyisɛse hanle kɛ awie biala ɛnle ɛkɛ mɔɔ le kpole tɛla Dwɔn a, noko eza ɔhanle kɛ Dwɔn ɛnrɛli tumi wɔ anwuma. (Mateyu 11:10, 11) Sunsum nwuanzanwuanza ne boale Devidi noko. (1 Samoɛle 16:13) Sunsum nwuanzanwuanza ne boale ye maanle ɔdele Gyihova anwo ninyɛne mɔɔ anu pi la abo, eza ɔboale ye ɔmaanle ɔhɛlɛle Baebolo ne foa bie mɔ. (Maake 12:36) Noko ɛzoanvolɛ Pita hanle kɛ Devidi ‘angɔ anwuma.’ (Gyima ne 2:34) Gyihova luale ye sunsum nwuanzanwuanza ne azo maanle menli ɛhye mɔ yɛle ninyɛne mgbole, noko yeamkpa bɛ kɛ bɛhɔ anwuma. Asoo ɛhye kile kɛ bɛanli nɔhalɛ kpalɛ anzɛɛ bɛnfɛta kɛ bɛbali tumi wɔ anwuma ɔ? Kyɛkyɛ. Mɔɔ ɔkile la a le kɛ Gyihova bamaa bɛazia bɛara ngoane nu wɔ Paladaese azɛlɛ ne azo.—Dwɔn 5:28, 29; Gyima ne 24:15.\n17, 18. (a) Anyelazo boni a Nyamenle azonvolɛ mɔɔ bɛwɔ ɛkɛ ɛnɛ la lɛ a? (b) Kpuya boni mɔ a yɛbazuzu nwo wɔ edwɛkɛ bieko anu a?\n17 Nyamenle azonvolɛ dɔɔnwo mɔɔ bɛwɔ ɛkɛ ɛnɛ la ɛnrɛhɔ anwuma. Bɛlɛ anyelazo kɛ bɛbadɛnla azɛlɛ ye azo wɔ Nyamenle Belemgbunlililɛ ne tumililɛ bo kɛ mɔɔ ɛnee Ebileham, Devidi, Dwɔn Sɔnevolɛ ne nee mrenyia nee mraalɛ gyɛne dɔɔnwo mɔɔ dɛnlanle aze tete ne ɛnee lɛ la. (Hibuluma 11:10) Menli 144,000 a bɛ nee Gyisɛse bali tumi wɔ anwuma a. Noko Baebolo ne ka menli mɔɔ bɛkpokpa bɛ nuhua ne “mɔɔ ɛha” mɔɔ bɛtɛbɔ azɛlɛ ye azo wɔ awieleɛ mekɛ ɛhye anu la anwo edwɛkɛ. (Yekile 12:17) Yemɔti menli 144,000 ne anu dɔɔnwo ɛwu na bɛhɔ anwuma.\n18 Noko saa awie ka kɛ bɛkpokpa ye a, kɛzi ɔwɔ kɛ menli mɔɔ bɛlɛ anyelazo kɛ bɛbadɛnla azɛlɛ ye azo la yɛ bɛ nyɛleɛ ɛ? Saa awie mɔɔ ɛ nee ye wɔ asafo ko anu la bɔ ɔ bo kɛ ɔdi paano ne na yeanlo nwanye ne bie wɔ Ngakyelɛlilɛ ne abo a, kɛzi ɔwɔ kɛ ɛbu ye ɛ? Na saa menli mɔɔ bɛse bɛkpokpa bɛ la dodo ne kɔ ɔ nyunlu ɛ? Asoo ɔwɔ kɛ ɛmaa ɔgyegye wɔ? Yɛbabua kpuya ɛhye mɔ wɔ edwɛkɛ bieko anu.\n^  (ɛdendɛkpunli 4) Ɔbayɛ kɛ ɛnee bɛdi Pɛntekɔso Ɛvoyia ne wɔ mekɛ ko ne ala mɔɔ bɛvale Mɛla ne bɛmaanle Mosisi wɔ Saenae la. (Adendulɛ 19:1) Yemɔti ɔbayɛ kɛ wɔ ɛvolɛ ne anu mekɛ mɔɔ Mosisi vale Yizilayɛ maanle ne rale Mɛla ngyekyeleɛ ne abo la, mekɛ ko ne ala anu a Gyisɛse nee menli mɔɔ bɛkpokpa bɛ la yɛle ngyekyeleɛ fofolɛ ne a.\n^  (ɛdendɛkpunli 11) Saa ɛkpondɛ kɛzi bɛwo awie fofolɛ la anwo ngilenu dɔɔnwo a, nea The Watchtower, April 1, 2009, mukelɛ 3-11.\nBɛva sunsum nwuanzanwuanza ne bɛkpokpa ye: Gyihova dua ye sunsum nwuanzanwuanza ne azo kpa awie kɛ ɔ nee Gyisɛse ɛli tumi wɔ anwuma. Ɔdua ye sunsum ne azo ɔbɔ ahenle ɛwɔkɛ, anzɛɛ ɔyɛ ye “nzonlɛ.” Kilisienema ɛhye mɔ kola ka kɛ Nyamenle sunsum ne nee bɛ “ɛdeɛ ne bɔ nu,” anzɛɛ ɔmaa bɛnwu ye wienyi kɛ bɛ ahyɛlɛdeɛ ne wɔ anwuma\nFa nwa awie Fa nwa awie Nyamenle Sunsum Ne Nee Yɛ Ɛdeɛ Ne Bɔ Nu